title: Hapag-Lloyd

text: Hapag-Lloydin omistajaksi tuli vuonna 2002 saksalainen matkailualan yhtiö TUI AG. Vuonna 2008 TUI AG siirsi Hapag-Lloyd Kreuzfahrtschiffin omaksi tytäryhtiökseen ja myi enemmistöosuuden Hapag-Lloyd AG:stä saksalaiselle sijoittajaryhmälle.


title: Hapag-Lloyd

text: Hampurilaiset liikemiehet perustivat vuonna 1847 "Hamburg-Amerikanische Packetfahrt-Actien-Gesellschaft" -yhtiön (Hamburg America Line) Atlantin liikenteeseen. Vuonna 1891 yhtiön palvelukseen tullut ja myöhemmin toimitusjohtajaksi nimitetty Albert Ballin alkoi tarjota yhtiön linjalaivoja talvikausina risteilykäyttöön, mistä tuli alusta alkaen suuri menestys. Ensimmäinen nimenomaisesti risteilijäksi rakennettu alus (S/S Prinzessin Victoria Luise) otettiin käyttöön vuonna 1900. Hapag osallistui myös ilmailuteollisuuteen rahoittamalla zeppeliini-ilmalaivan lentoja vuonna 1910. Ensimmäisen kolmesta suuresta valtameriristeilijästään, S/S Imperatorin Hapag rakennutti vuonna 1912. Sitä seurasivat sisaralukset S/S Vaterland ja S/S Bismarck. Nämä olivat ensimmäiset risteilyalukset, jotka ylittivät kooltaan 50 000 tonnia ja pituudeltaan 900 jalkaa (274 metriä).


title: Hapag-Lloyd

text: Ensimmäisen maailmansodan aikana Hapagin 175 laivan laivasto tuhoutui lähes kokonaan. Valtameriristeilijöiden menettäminen johti Ballinin itsemurhaan vuonna 1918. Sodan jälkeen Hapag rakensi uuden laivaston, mutta hankki huomattavasti pienempiä aluksia kuin aikaisemmin. Toisessa maailmansodassa jälleen suuri osa yhtiön laivastosta tuhoutui.


title: Hapag-Lloyd

text: Norddeutscher Lloyd AG perustettiin Bremenissä vuonna 1856 ja se alkoi liikennöidä ensin Bremerhavenin ja New Yorkin välillä ja myöhemmin myös muilla Atlantin ylittävillä reiteillä. Yhtiö rakennutti suuren laivaston, joka yksistään vuonna 1913 kuljetti Atlantin yli 240 000 matkustajaa. Ensimmäisessä maailmansodassa yhtiön 135 aluksen laivasto takavarikoitiin. Liikennettä päästiin jatkamaan vuonna 1922 ja yhtiö laski vesille S/S Bremen- ja S/S Europa-alukset 1929–1930. Toisen maailmansodan aikana yhtiö menetti jälleen pääosan laivoistaan. Liikenne aloitettiin uudestaan vuonna 1954 Swedish American Linesilta hankitulla M/S Gpipsholmilla, joka sai uudeksi nimekseen M/S Bremen. Vähän myöhemmin yhtiö osti kaksi muuta käytettyä alusta, Pasteur-nimellä aiemmin purjehtineen S/S Bremenin ja Swedish American Linesin M/S Kungsholmin, josta tuli M/S Europa.


title: Hapag-Lloyd

text: Toisen maailmansodan jälkeen Hapag ja NDL jatkoivat keskinäistä kilpailuaan, kunnes perustivat yhteisen konttiliikenneyrityksen 1968. Yhtiöt sulautuivat vuonna 1970 Hapag-Lloyd AG:ksi


title: Hapag-Lloyd

text: Hapag-Lloydin vähemmistöomistajaksi tuli vuonna 1998 saksalainen matkailualan yhtiö TUI AG, joka vuonna 2002 kasvatti osuutensa yhtiöstä 100 %:iin.


title: Hapag-Lloyd

text: Vuonna 2005 Hapag-Lloyd osti kanadalaisen konttilaivavarustamon CP Ships Limitedin. Kauppa nosti Hapag-Lloydin maailman viidenneksi suurimmaksi konttien kuljetukseen erikoistuneeksi varustamoksi.


title: Hapag-Lloyd

text: Hapag-Lloyd perusti tilauslentoyhtiön Hapag-Lloyd Flugin (täydelliseltä nimeltään "Hapag-Lloyd Fluggesellschaft mbh") vuonna 1972 ja osti Boeing 727 -koneita lennättämään risteilymatkustajia Saksasta risteilysatamiin. Myöhemmin lentoyhtiö alkoi lentää myös aikataulun mukaista liikennettä. Vuonna 2002 Hapag-Lloyd perusti halpalentoyhtiö Hapag-Lloyd Expressin. Tammikuussa 2007 Hapag-LLoyd Flugin ja Hapag-Lloyd Expressin toiminnat yhdistettiin ja ne alkoivat käyttää toiminimeä TUIfly. Hapag-Lloyd Flug operoi nykyään valtaosan TUIfly:n lennoista.


title: Ross Jeffries

text: Ross Jeffries on entinen komediakäsikirjoittaja sekä ”Speed Seduction” -viettelymenetelmän kehittäjä. Tämä menetelmä perustuu neurolingvistiseen ohjelmointiin (NLP) ja hypnoosin keinoihin. Jeffries olettaa, että naiset pitävät miestä viehättävänä riippumatta ulkonäöstä ja varakkuudesta, jos hän on itsevarma. Tämän lisäksi Jeffries opettaa, kuinka käyttää puhetta ohjaamaan naisen tunteita.


title: Ross Jeffries

text: Ross Jeffries on naisten iskijöiden eli "pokaajien" keskuudessa tunnustettu ensimmäisenä viettelyn opettajana ja käytännössä koko liikkeen alullepanijana.


title: Ross Jeffries

text:
Ross syntyi syyskuussa 1958 ja kasvoi juutalaisessa perheessä Los Angelesissa.
Hän teki lukuisia eri töitä kunnes luki Richard Bandlerin NLP-kirjan ja ryhtyi luomaan uraa henkisenä valmentajana. Aluksi hän valmensi miehiä voittamaan pelkojaan. Myöhemmin hän alkoi käyttää NLP-oppeja naisten viettelyyn ja huomasi pystyvänsä ohjaamaan naisten tunteita ja halukkuutta pelkillä sanoilla. Saavutettuaan suurta menestystä naistenmiehenä hän alkoi opettaa menetelmiään muille.


title: Diary of a Mad Black Woman

text: Diary of a Mad Black Woman on vuonna 2005 valmistunut yhdysvaltalainen komediaelokuva.


title: Diary of a Mad Black Woman

text: Asianajaja Charlesilla ja hänen vaimollaan Helenillä pitäisi olla kaikkea; rahaa ja täydellinen elämä upeassa kartanossa. Juuri kun pari alkaa viettää heidän 18. hääpäiväänsä elämä kokee täydellisen mullistuksen.


title: Dennis Kucinich

text: Dennis Kucinich (s. 8. lokakuuta 1946) on yhdysvaltalainen poliitikko ja demokraattipuolueen kongressiedustaja. Hän pyrki demokraattien presidenttiehdokkaaksi vuoden 2008 vaaleihin, mutta luopui ehdokkuudestaan 25. tammikuuta 2008. Hän oli ehdolla myös 2004, mutta hävisi John Kerrylle. Kucinich on hyvin eläinoikeusmyönteinen ja noudattaa vegaanista ruokavaliota.


title: Dennis Kucinich

text: Kuchinich valittiin Clevelandin kaupunginvaltuustoon 1969 ollessaan 23-vuotias. Clevelandin kaupunginjohtaja hän oli 1977–1979. Hänet valittiin Yhdysvaltain edustajainhuoneeseen ensimmäisen kerran 1996 Ohiosta. Hän oli yksi harvoista demokraateista, jotka vaativat tutkimusta Monica Lewinsky -skandaalista. 17. huhtikuuta 2007 hän ilmoitti vaativansa varapresidentti Dick Cheneyn erottamista, ilmoittamatta tarkemmin mistä aikoo syyttää häntä. 24. huhtikuuta pitämässään lehdistötilaisuudessa hän syytti Cheneytä Irakin joukkotuhoaseita koskevien todisteiden väärentämisestä, väärien tietojen levittämisestä Irakin Al-Qaida-yhteyksistä ja Iranin uhkaamisesta sodalla Yhdistyneiden kansakuntien peruskirjan vastaisesti.


title: Dennis Kucinich

text: Hän kannattaa Yhdysvaltain täydellistä luopumista ydinaseista ja Kioton pöytäkirjaa.


title: Marianne (symboli)

text: Marianne on yksi Ranskan tärkeimmistä kansallissymboleista. Häntä pidetään järjen ja vapauden henkilöitymänä.


title: Marianne (symboli)

text: Ranskassa Marianne on monesti kunniapaikalla kaupungintaloilla ja oikeusistuimissa. Hänestä tehdään Ranskassa runsaasti muun muassa rintakuvia, joiden malleina ovat toimineet muun muassa Brigitte Bardot (vuonna 1970), Mireille Mathieu (vuonna 1978) ja Catherine Deneuve (vuonna 1985). Marianne esiintyy myös useissa kymmenissä postimerkeissä, joita on julkaistu säännöllisesti jo 1800-luvulta lähtien.


title: Kangasperhonen

text: Kangasperhonen, joissakin lähteissä vihernopsasiipi, ("Callophrys rubi") on pieni sinisiipien ("Lycaenidae") heimoon kuuluva päiväperhonen. Se on levinnyt laajalle palearktisella alueella.


title: Kangasperhonen

text: Kangasperhosen siipien yläpinta on tasaisen ruskea, mutta sen näkee luonnossa yleensä vain lentävällä yksilöllä, sillä perhonen lepää siivet tiukasti yhdessä. Siipien alapinta kauttaaltaan metallinkiiltoisen vihreä, joskin lennon loppupuolella väri voi olla lähes kokonaan poiskulunut. Takasiipien alapinnalla voi olla heikko valkoinen täplärivi. Perhosen otsa on vihreä ja verkkosilmien ympärys valkoinen. Siipien kärkiväli on 20–30 mm, naaras on koirasta suurempi.


title: Kangasperhonen

text: Toukka on vihreä ja sillä on keltaisia merkkejä selässä.


title: Kangasperhonen

text: Levinneisyysalue käsittää Euroopan, Pohjois-Afrikan, Vähän-Aasian ja Siperian Amur-joelle ja Kamtšatkalle saakka. Suomessa sitä tavataan koko maassa, mutta Lapissa ja etenkin tunturiseuduilla esiintyminen on paikoittaisempaa.


title: Kangasperhonen

text: Lentoaika alkaa levinneisyysalueen eteläisemmissä osissa jo maaliskuussa ja pohjoisessakin toukokuussa. Vuosittain on yleensä yksi sukupolvi, mutta Pohjois-Afrikassa, ja satunnaisesti muuallakin, on osittainen toinen sukupolvi. Suomessa kangasperhonen on kevään ensimmäisiä lentäjiä ja varhaisimmat yksilöt on tavattu huhtikuussa. Ensimmäisen sukupolven lentoaika jatkuu pohjoisimmassa Suomessa jopa heinäkuuhun.


title: Kangasperhonen

text: Kangasperhonen on "jokapaikanlaji", jonka elinympäristöä ovat niin kuivat kankaat tai rämeet kuin tunturikoivikot tai niityt ja oikeastaan se puuttuu vain kaupunkien keskustoista. Myös jalopuumetsistä sitä tapaa harvoin. Merkittävä elinpaikkavaatimus on kuitenkin runsas valon määrä. Kangasperhonen on paikkauskollinen ja koiraat valtaavat pieniä reviirejä, joita ympäri lennellen ne odottavat naaraita. Usein koiraat myös ärhentelevät toisilleen lentäen hetkittäin toisiaan kiertäen. Perhoset ruokailevat usein pajujen kukilla.


title: Kangasperhonen

text: Naaras munii munat yksitellen ravintokasvien kukannuppuihin tai niiden lähelle. Munat kuoriutuvat noin viikkoa myöhemmin ja toukat syövät kukkia ja kehittyviä marjoja. Toukkavaihe kestää noin kuukauden ja toukilla on korkeintaan vähäinen suhde muurahaisten kanssa. Koteloituminen tapahtuu kuivilla elinpaikoilla sammalten alle ja kosteammilla kasvin varrelle lähelle maanpintaa. Kangasperhonen talvehtii kotelona. Keväällä se on ensimmäinen kotelosta kuoriutuva päiväperhonen ja vain aikuistalvehtijat aloittavat lentonsa aikaisemmin.


title: Kangasperhonen

text: Toukka on polyfagi eli sen ravintokasveihin kuuluu suuri määrä lajeja, muun muassa juolukka ("Vaccinium uliginosum"), mustikka ("Vaccinium myrtillus"), kanerva ("Calluna vulgaris"), vadelma ("Rubus idaeus"), hiirenvirna ("Vicia cracca") ja metsäapila ("Trifolium medium").


title: Marianne (täsmennyssivu)

text: Marianne voi tarkoittaa seuraavia:


title: Sumatransorsa

text: Sumatransorsa ("Asarcornis scutulata") on erittäin uhanalainen sorsalintu, joka elää Kaakkois-Aasiassa Bangladeshista Sumatralle. Linnun tieteellisenä nimenä käytetään myös nimeä "Cairina scutulata", jonka on myös antanut Salomon Müller.


title: Sumatransorsa

text: Sumatransorsa on suurikokoinen 66–81 senttimetrin sorsalaji, jonka höyhenet ovat pääasiassa tummia, mutta pää ja kaulan yläosat ovat vaaleat. Koirailla on yleensä kellertävä nokka ja epätasaisen värinen pää. Naaraat ovat selvästi pienempiä, ja niiden pää sekä kaula ovat laikukkaammat.


title: Sumatransorsa

text: Sumatransorsa ääntelehtii lennossa sointuvin kaakatuksin, jotka loppuvat yleensä nasaaliin vihellykseen. Se käyttää myös lyhyitä ja kovia kaakatuksia.


title: Sumatransorsa

text: Laji oli joskus laajalle levinnyt koillisesta Intiasta ja Bangladeshista koko Kaakkois-Aasiaan aina Sumatralle ja Jaavalle asti. Sen nykyinen esiintymisalue käsittää enää joitakin hajanaisia alueita sen entisellä levinneisyysalueella ja on edelleen pienentymässä.


title: Sumatransorsa

text: Nykyinen yksilömäärä on noin 800 (vuoden 2002 arvio) ja laji on luultavasti kuollut sukupuuttoon Malesiasta ja Jaavalta.


title: Sumatransorsa

text: Sumatransorsa elää seisovissa tai hiljalleen virtaavissa luonnollisilla tai keinotekoisilla kosteikoilla. Niiden pitää olla lähellä metsää, josta löytyviä puunkoloja laji käyttää yöpymiseen ja pesimiseen. Sumatransorsa viihtyy parhaiten matalassa maastossa, alle 200 metrissä, mutta sitä on havaittu myös 1 400 metrissä ylätasangoilla, joilla on hitaasti virtaavia jokia.


title: Sumatransorsa

text: Sumatransorsan lisääntymiskausi on sidoksissa sademäärän vaihteluun. Muniminen tapahtuu kuivan kauden lopulla, ja poikaset kuoriutuvat sadekauden alkupuolella. Pesä on yleensä puunkolossa, oksien haarukassa tai ontossa puussa. Mitkä tahansa puulajit käyvät, ja kolon korkeus maanpinnastakin vaihtelee 3–12 metrin välillä.


title: Sumatransorsa

text: Naaraan normaalista munimismäärästä ei ole varmaa tietoa. Intiassa on nähty poikueita, jotka ovat vaihdelleet 1–15 yksilön välillä. Vankeudessa munia on 6–13, ja kymmenen munaa on tavallisin määrä. Hautomisaika kestää noin 33 päivää, ja poikaset ovat lentokykyisiä noin 14 viikon kuluttua. Naaras on vastuussa hautomisesta, mutta koiras on koko ajan läheisyydessä, ja pari käy yhdessä etsimässä ruokaa sekä päivän ensimmäisiä tunteina että uudestaan iltapäivällä. Koiras saattaa naaraan aina takaisin pesälle ja odottaa lähettyvillä, kunnes naaras on asettunut takaisin hautomaan.


title: Sumatransorsa

text: Sumatransorsa on kaikkiruokainen. Sille käyvät siemenet ja muut kasvit, vaikka se suosiikin elävää eläinravintoa: kaloja, matoja, heinäsirkkoja, sammakoita ja etanoita. Ruokailualueena sumatransorsat käyttävät märkiä ruohikkoja, matalia lampia, matalia ja hitaita virtoja, soita sekä riisipeltoja.


title: Sumatransorsa

text: Suurin syy sumatransorsan vähenemiselle on alavien maiden metsien hävittäminen ja paikallinen kosteikkoalueiden kuivattaminen ja muuttaminen. Jäljelle olevat eristyneet populaatiot ovat herkkiä muun muassa sattumanvaraisille luonnonmullistuksille ja geneettisen aineiston yksipuolistumiselle. Lisäksi vesivoiman kehittäminen, heikko metsienhoito ja saasteet ovat paikallisempia ongelmia.


title: Sumatransorsa

text: Sumatransorsa kuuluu CITES-sopimuksen ensimmäiseen liitteeseen, joten sen myyminen on kokonaan kielletty. Lajia tavataan 21 suojelualueella ja Assamissa sijaitseva Dibru-Saikhowan kansallispuisto perustettiin, koska se on merkittävä sumatransorsan kannalta.


title: Wilhelm Ackermann

text: Wilhelm Friedrich Ackermann (29. maaliskuuta 1896, Herscheid – 24. joulukuuta 1962, Lüdenscheid) oli saksalainen matemaatikko, joka tunnetaan nykyisen ensimmäisen kertaluvun predikaattilogiikan muotoilijana David Hilbertin ohella, sekä Ackermannin funktiosta.


title: Kenoran piiri

text: Kenoran piiri () on yksi kanadalaisen Ontarion provinssin peruspiireistä. Sen asukasluku on 64 419 ja pinta-ala 407 192,56 neliökilometriä. Piiri on muodostettu vuonna 1907 Rainyjoen piirin osista. Maantieteellisesti Kenoran piiri on provinssin suurin, käsittäen noin 38 prosenttia koko provinssin pinta-alasta, ja ollen pinta-alaltaan suurempi kuin Paraguay tai lähes yhtä suuri kuin Kalifornia. Piirin keskuspaikka on Kenoran kaupunki. Piirin pohjoisosaa kutsutaan toisinaan Patrician osuudeksi, joka lisättiin piiriin sen tullessa osaksi Ontarion provinssia vuonna 1912.


title: Kenoran piiri

text: Ilmastollisesti alue on Hudsoninlahden ja Jamesinlahden kylmien ilmamassojen ja epävakaan sään armoilla. Maaperästä suurin osa muodostuu taigasta, joka on suurimman osan vuodesta roudassa.


title: Kenoran piiri

text: Suurin osa piirin väestöstä on keskittynyt alueen eteläosaan jossa maanviljely on mahdollista. Pääviljeylskasvina on ohra. Pohjoisosissa kaivostoiminta on laajamittaista, ja alueella sijaitsee muun muassa maailman suurimpiin kuuluvat ja pitoisuuksiltaan rikkaimmat uraaniesiintymät. Alue on maailmanlaajuisesti myös eräs merkittävimmistä nikkelin tuottaja-alueista. Aivan pohjoisimmissa osissa muutamia kaivoskyliä lukuun ottamatta pääelinkeinot ovat alkuperäiskansojen harjoittama metsästys ja kalastus.


title: Kenoran piiri

text: Liikenteellisesti alueen pohjoisosa on hankalassa, sillä tieverkko kattaa vain alueen eteläosan. Pohjoisilla alueilla liikenne ja huolto hoidetaan pääsääntöisesti lentokonein ja talvella talviteitä pitkin. Rautatieyhteydet koko alueella rajoittuvat käytännössä itä-länsisuuntaisiin pääratoihin, jotka halkovat alueen eteläisintä osaa.


title: Kenoran piiri

text: Kenoran piirissä sijaitsee myös Stugeon Laken kaldera, joka on yksi maailman jäljellä olevista neoarkeeisen kauden kalderoista. Sen iäksi on arvioitu 2,7 miljardia vuotta.


title: Limpopo (joki)

text: Limpopo on 1 770 km pitkä joki eteläisessä Afrikassa. Se saa alkunsa Krokotiilijokena () Witwatersrandissa Etelä-Afrikasta. Sieltä se virtaa aluksi pohjoiseen muodostaen osan Etelä-Afrikan ja Botswanan rajasta, itään muodostaen Etelä-Afrikan ja Zimbabwen rajan ja lopuksi kaakkoon Mosambikin läpi laskien Intian valtamereen. Limpopon suurin sivujoki Olifants laskee jokeen noin 200 km ennen Intian valtamerta. Ensimmäinen joella vieraillut eurooppalainen oli Vasco da Gama, joka nimesi sen vuonna 1498 "Espíritu Santo" -joeksi.


title: George Boolos

text: George Stephen Boolos (4. syyskuuta 1940 New York – 27. toukokuuta 1996 Cambridge, Massachusetts) oli yhdysvaltalainen analyyttinen filosofi ja matemaattinen loogikko, joka opetti Massachusetts Institute of Technologyssä.


title: George Boolos

text: Boolos tunnetaan ennen kaikkea toisen kertaluvun predikaattilogiikan kehittäjänä muun muassa Stewart Shapiron ohella. Boolos oli myös Gottlob Frege -asiantuntija.


title: This Day

text: THIS DAY on nigerialainen valtakunnallinen sanomalehti. Lehti on Leaders & Company Ltd -yhtiön merkittävin julkaisu, ja se perustettiin 22. tammikuuta 1995.


title: This Day

text: Lehden levikki on noin 100 000 (2007) ja vuosittainen liikevaihto 4,5 miljardia nairaa (n. 27 miljoonaa euroa). Sitä painetaan kahdessa paikassa, Lagosissa ja Abujassa. Julkaisija tunnetaan varhaisesta sijoituksestaan väripainatukseen, mikä antoi lehdelle tunnusomaisen piirteen Nigerian harvojen pitkäaikaisten valtakunnallisten sanomalehtien joukossa.


title: This Day

text: Lehden perustaja ja ensimmäinen päätoimittaja on Nduka Obaigbena.


title: Karoo

text: Karoo (myös Karroo) on aroalue Etelä-Afrikassa. Sen osa-alueita ovat Western Cape -provinssissa sijaitseva Pieni Karoo, Western- ja Eastern Cape -provinsseissa sijaitseva Iso-Karoo ja Pohjoinen Karoo Northern Cape-, North West- ja Free State -provinsseissa.


title: Karoo

text: Karoo on keinokasteltuna hyvin viljavaa seutua, ja siellä viljellään sitrushedelmiä ja viljakasveja. Myös karjankasvatus on tärkeä maatalouselinkeino.


title: Karoo

text: Karoon punertava savimaa on pouta-aikana kivikovaa. Siitä on saanut nimensä muuallakin Etelä-Afrikassa tavattava Karoo-muodostuma (konglomeraatteja ja hiekkakiveä).


title: Fynbos

text: Fynbos on Etelä-Afrikassa Western Capen provinssin alueella sijaitseva kasvillisuusvyöhyke, joka on kasvillisuudeltaan ainutlaatuinen maailmassa. Alueella kasvavista 8 000 kasvilajista kahta kolmasosaa ei esiinny missään muualla.


title: Fynbos

text: Fynbosin kasvillisuusvyöhyke on kooltaan noin 90 000 neliökilometriä ja se koostuu sekä vehreistä alangoista että vuoristoista. Fynbosin lajisto koostuu pääasiassa kanervoista, proteoista ja ruohomaisista Restionaceae-heimoon kuuluvista kasveista. Alueen kasveihin kuuluva kuningasprotea on Etelä-Afrikan kansalliskukka.


title: Fynbos

text: Fynbosin alue kuuluu Unescon maailmanperintökohteisiin.


title: M/S Stena Vision

text: M/S Stena Vision (aiemmin "M/S Stena Germanica") on ruotsalainen autolautta, jolla Stena Line -varustamo liikennöi Ruotsin Karlskronan ja Puolan Gdynian väliä. Laivaan mahtuu 1700 matkustajaa ja 590 henkilöautoa autokaistoille, joiden pituus on 1628 kaistametriä. Stena Visionin kotisatama on Karlskrona ja se liikennöi Ruotsin lipun alla. Laivaa on uudistettu 1988 ja 1996. Laivalla on kolme ravintolaa, kolme baaria, yökerho, kioski aurinkokannella, konferenssitilat 300 hengelle, 3 loungea, leikkihuone, elokuvateatteri ja myymälä.


title: On the Ground

text: On the Ground on Pepe Ahlqvist H.A.R.P. -yhtyeen toinen albumi, joka julkaistiin vuonna 1990.


title: On the Ground

text: Albumi nousi Suomen virallisen listan kuudennelle sijalle, ja pysyi listalla yhteensä yksitoista viikkoa.


title: On the Ground

text: Kaikki kappaleet säveltänyt Esa Kaartamo, ellei toisin mainittu.


title: In Concert with The London Symphony Orchestra

text: Live at the Royal Albert Hall on Deep Purplen livealbumi vuodelta 1999. Se on taltiointi Jon Lordin konserton ("Concerto for Group and Orchestra") 30-vuotisjuhlaesityksistä syyskuulta 1999. Mukana on myös useita vierailijoita sekä mielenkiintoisia kappalevalintoja. Purplea säestää Lontoon Sinfoniaorkesteri (LSO) Paul Mannin johdolla.


text: Vierailijat:Steve Morse Band (kpl. 7-8,17):The Kick Horns (kpl. 5,8,9,14,17):


title: Talk Less Listen More

text: Talk Less Listen More on suomalaisen soulyhtye Quintessencen debyyttialbumi. Se on julkaistu vuonna 2002. Albumi oli ehdolla vuoden 2002 Jazz-Emman saajaksi.


title: Ilpo Kaukovalta

text: Ilpo Kyösti Kaukovalta (8. helmikuuta 1913 Tampere – 3. huhtikuuta 1982 Tampere) oli Tampereella asunut suomalainen kirjailija, joka käytti myös nimimerkkiä "Kauko Valta". Koulutukseltaan hän oli filosofian maisteri (Turun yliopisto 1934) ja toimi äidinkielen lehtorina Tampereen kauppaoppilaitoksessa.


title: Ilpo Kaukovalta

text: Kaukovalta nousi julkisuuteen voitettuaan 1938 WSOY:n esikoisromaanikilpailun romaanillaan "Lippujen hulmutessa".


title: Ilpo Kaukovalta

text: Kaukovalta toimi Pirkkalais-Kirjailijat ry:n puheenjohtajana 1945–1946 ja 1957–1973. Hän oli myös jäsenenä 1950-luvun alkupuolella Tampereella kokoontuneessa Mäkelän piirissä.


title: Ilpo Kaukovalta

text: Ilpo Kaukovallan sisaria olivat kirjailijat Eila Kaukovalta (1911–1970) ja Soile Kaukovalta (1921–1988). Heidän isänsä oli kirjailija, historioitsija ja koulumies Kyösti Valfrid Kaukovalta (vuoteen 1905 "Alitalo", 1885–1943), joka kirjoitti useita historiikkeja, mm. kolmiosaiset Hämeen läänin ja Uudenkaupungin historian. K. V. Kaukovalta toimi Tampereen kauppaoppilaitoksen rehtorina vuodesta 1918.


title: Pirkko Laakkonen

text: Pirkko Laakkonen (s. 23. syyskuuta 1947 Outokumpu) oli Suomen Kristillisen Liiton kansanedustajana 1991–1995 Pohjois-Karjalan vaalipiiristä. Politiikkaan Laakkonen on osallistunut myös Outokummun kaupunginvaltuuston jäsenenä alkaen vuodesta 1985. Koulutukseltaan Laakkonen on yhteiskuntatieteiden maisteri.


title: Pirkko Laakkonen

text: Pirkko Laakkonen on naimisissa ja hänellä on kaksi lasta.


title: Olavi Martikainen (taidemaalari)

text: Olavi Martikainen (7. lokakuuta 1920 Kiihtelysvaara – 26. maaliskuuta 1979 Espoo) oli suomalainen taidemaalari.


title: Olavi Martikainen (taidemaalari)

text: Martikaisen vanhemmat olivat maatyömies Erkki Martikainen ja Stiina Turunen. Martikaisen perhe muutti 1925 Lieksan maalaiskuntaan, ja käytyään kansakoulun hän oli työssä paimenena ja renkinä. Vuonna 1939 Martikainen pääsi aloittamaan opiskelun Oriveden opistossa, mutta hän joutui keskeyttämään opintonsa sodan alettua. Jatkosodan vuosina Martikainen palveli Rukajärven suunnalla ja aloitti siellä ensimmäiset maalausyrityksensä.


title: Olavi Martikainen (taidemaalari)

text: Sodan jälkeen Martikainen oli ensin hevosmiehenä Lieksassa 1945–1947 ja sen jälkeen puutarhaharjoittelijana Tapanilassa 1947–1948. Hän kävi Suomen taideakatemian koulun vuosina 1948–1951 ja opiskeli samaan aikaan myös Vapaan taidekoulun iltakursseilla. Martikainen jatkoi vielä opintojaan työväen taidekerhossa Helsingissä 1951–1953. Vuosina 1949–1953 Martikaisen teoksia oli jo esillä useissa eri näyttelyissä.


title: Olavi Martikainen (taidemaalari)

text: Martikainen kuului Brondan vintin taiteilijaryhmään 1952–1962, ja hän asuikin Brondan vintillä vuoteen 1960 saakka. Vuonna 1960 Martikainen siirtyi vuodeksi Lohjan Lemijärvelle, jossa hän työskenteli koirienhoitajana tuomari Rautsin metsästysmajalla. Hän palasi Brondalle vielä joksikin aikaa vuonna 1962, kunnes Bronda lopetti toimintansa saman vuoden heinäkuussa. Tämän jälkeen Martikainen palasi Lohjalle koirienhoitajaksi ja jatkoi maalaamista siellä. Vuosina 1964–1967 hän asui Asikkalan Kalkkisissa Urpo Salmisen maatilalla ja työskenteli siellä maa- ja ruoppaustöissä. Martikainen muutti 1967 Espooseen ja asui ensin kaksi vuotta "Söba" Sjöblomin piharakennuksessa lähellä Mankkaan kaatopaikkaa. Viimeiset elinvuotensa 1969–1979 hän kuului Mankkaan kaatopaikan alkoholistiyhteisöön, mutta vielä täälläkin Martikainen jatkoi maalaamista. Martikainen kuoli Mankkaansuolla kevättalvella 1979.


title: Olavi Martikainen (taidemaalari)

text: Vuonna 1994 valmistui Pirkko Vallinojan ohjaama tv-elokuva "Olavi Martikainen – elokuva ehdottomuudesta" jossa Martikaista esitti Paavo Pentikäinen.


title: Etelä-Afrikan provinssit

text: Etelä-Afrikan provinssit ovat maan hallintojärjestelmän osa. Etelä-Afrikka on jaettu yhdeksään provinssiin, joista jokaisella on oma aluehallinto, jossa lakiasäätävää valtaa käyttää parlamentti ja toimeenpanovalta on toimeenpanevalla neuvostolla ja provinssin päämiehellä. Provinssien parlamenttien koko vaihtelee 30:stä 50:neen henkeen ja jäsenet valitaan viisivuotiskausiksi. Provinssin päämiehen toimikaudet on rajattu kahteen. Päämies nimittää toimeenpanevan neuvoston jäsenet, jotka toimivat provinssin hallituksena.


title: Etelä-Afrikan provinssit

text: Provinssit ovat edustettuna myös maan parlamentin toisessa kamarissa, jota kutsutaan Provinssien neuvostoksi (). Se koostuu 54:stä pysyvästä jäsenestä ja 34:st erityisdelegaatista. Jokainen maan provinssi lähettää neuvostoon 10 edustajaa, joista kuusi on pysyviä jäseniä ja 4 erityisdelegaatteja joita johtaa provinssin päämies tai päämiehen nimittämä provinssin lakiasäätävän neuvoston jäsen. Neuvoston työskentelyyn saavat osallistua myös paikallishallinnon edustajat. He eivät kuitenkaan saa äänestää.


title: Etelä-Afrikan provinssit

text: Ennen vuotta 1994 Etelä-Afrikassa oli Etelä-Afrikan unionin mukaiset neljä provinssia: entisten buuritasavaltojen alueista muodostetut Transvaalin provinssi ja Oranjen vapaavaltion provinssi sekä vanhoista brittien siirtokunnista muodosteut Natalin provinssi ja Kapmaan provinssi. Suurapartheid-politiikan perusteella maahan perustettiin lisäksi kymmenen mustien "kotimaata" eli bantustania.


title: Etelä-Afrikan provinssit

text: Apartheidin jälkeen bantustanin liitettiin takaisin Etelä-Afrikkaan ja maa jaettiin yhdeksään uuteen provinssiin: Itä-Kap , Vapaavaltio, Gauteng, KwaZulu-Natal, Limpopo, Mpumalanga, Pohjois-Kap, Luoteismaakunta ja Länsi-Kap. Provinssit ovat kooltaan hyvin erilaisia. Pienin, mutta runsasväkinen Gauteng on pinta-alaltaan vain noin 17 000 km² ja suurin, kuiva sekä harvaan asuttu Pohjois-Kap on noin 362 000 km². Pinta-alaltaan kolmanneksi pienin provinssi KwaZulu-Natal on väestöltään suurin ja Gautengissa asuu toiseksi eniten väkeä. Provinssit eroavat myös kielellisesti. Itä-Kap väestöstä 80 % puhuu xhosaa ja KwaZulussa sama osuus puhuu zulua. Afrikaans on puhutuin kieli Kapkaupungissa ja sen ympäristössä.


title: Modern Drunkard Magazine

text: Modern Drunkard Magazine on kuusi kertaa vuodessa ilmestyvä yhdysvaltalainen kiiltopintainen aikakauslehti, joka pyrkii edistämään ”toiminnallisen alkoholistin” elämäntapaa. Vuonna 1996 perustettu lehti on kerännyt vähitellen itselleen mainetta, ja nykyisin sen levikki on noin 50 000. "Modern Drunkard Magazinen" luoja Frank Kelly Rich toimii myös sen päätoimittajana ja julkaisijana. Päämajaansa Denverissä pitävä julkaisu mainostaa sivuillaan juoma-alan yritysten ohella baareja, jotka vaikuttavat Denverissä, Minneapolisissa, Las Vegasissa ja Philadelphiassa.


title: Modern Drunkard Magazine

text: Lehden teemana toimiva alkoholin ja ”funktionaalisten alkoholistien” boheemien elämäntapojen ylistäminen on ristiriidassa yleensä kohtuukäyttöön kannustavan yhdysvaltalaisen valtavirran kanssa. Lehden säännöllisiä erikoisuuksia ovat muun muassa osiot nimeltään ”Alcocomics – sarjakuvia raittiusrajoitteisille” (”Alcocomics – Cartoons for the sober challenged”), ”Wino Wisdom” ja ”Tiedät olevasi juoppo, kun…” Lehdessä on myös alkoholin asemasta historiassa kertovia, pikkutarkasti tutkittuja artikkeleita, joiden aiheina ovat olleet esimerkiksi viskikapina sekä Franklin D. Rooseveltin rakkaus martineihin. Kirjoitusten sävy on usein tyyliltään humoristinen, mutta lehden totisuutta juopottelevan elämäntyylin puolustajana on vaikea kiistää.


title: Modern Drunkard Magazine

text: Ajoittain lehti laajentaa säännöllisesti mukana olevaa ”Booze in the News” (”Viina uutisissa”) -osuuttaan siten, että se keskittyy yksityiskohtaisemmin johonkin alkoholiin liittyvään aiheeseen, kuten Jack Daniel’s -viskipullon hupenevaan väkevyysasteeseen.


title: Modern Drunkard Magazine

text: Lehden taiteellinen tyyli kovapintaisia miehiä ja muodokkaita naisia esittävine kuvineen muistuttaa 1950-luvun suosittuja pulp-lehtiä


title: Modern Drunkard Magazine

text: "Modern Drunkardin" tunnuksena toimivassa lipussa esiintyy oliivilla varustettu martinilasi kahden ristikkäin menevän miekan yläpuolella. Siinä näkyy myös kolme kirjainta, M, D ja M, jotka viittaavat ”Modern Drunkard Magazineen”.


title: Mieli maailmoja juoksee

text: Mieli maailmoja juoksee on Arja Korisevan kahdeksas albumi, joka julkaistiin 1997. Albumin on julkaissut CD-levynä ja C-kasettina Sony Music Entertainment (Finland) Oy.


title: Bicycle Casino

text: Bicycle Casino on maailman suurimpiin kuuluva kasino Bell Gardensissa lähellä Los Angelesia.


title: Bicycle Casino

text: Bicycle Casino oli ensimmäinen kasino, joka lähetti pokeripelejään livenä internetissä. "Live at The Bike" -ohjelmaa lähetettiin kasinon nettisivujen kautta viitenä iltana viikossa. Vakiokommentaattorien kuten Shirley Rosario lisäksi ohjelmassa vieraili kommentaattoreina ammattipelaajia kuten Barry Greenstein ja Kenna James. Ohjelmia lähetettiin helmikuusta 2005 vuoden 2006 puoleenväliin.


title: Tsolpideemi

text: Tsolpideemi on unilääke, joka on tarkoitettu tilapäiseen unettomuuden hoitoon, erityisesti silloin, jos unettomuus on vaikea, toimintakykyä haittaava tai aiheuttaa voimakasta ahdistusta.


title: Tsolpideemi

text: Suomessa tsolpideemi sai myyntiluvan 14. elokuuta 1995 "Stilnoct"-nimisenä. Sitä myydään myös tuotenimillä "Stella, Somnor, Zolpidem Ratiopharm, Zolpidem Sandoz, Zolpidem Winthrop, Zolpidem Vitabalans, Zolpidem Stada" ja "Zolpidem Hexal" (ent. "Zolpidem Gea").


title: Tsolpideemi

text: Tsolpideemin vaikutus alkaa nopeasti, noin 15 minuutin sisällä ja sen puoliintumisaika on 2-3 tuntia. Tsolpideemi ei varsinaisesti väsytä, mutta se auttaa uneenpääsyä mentäessä lepäämään välittömästi lääkkeen ottamisen jälkeen. Tsolpideemi voi kuitenkin aiheuttaa joillekin käyttäjille hyvin voimakkaita ja realistisia hallusinaatioita, jos ohjeita ei noudateta ja käyttäjä jää valvomaan lääkkeen ottamisen jälkeen. Tsolpideemi on kolmiolääke, joten se vaikuttaa ajokykyyn ja muihin tarkkaavaisuutta vaativiin tehtäviin haitallisesti.


title: Tsolpideemi

text: Tsolpideemi kuuluu imidatsopyridiineihin, jotka sitoutuvat "selektiivisesti" omega1-reseptoreihin, jotka puolestaan muodostavat GABA-A-reseptorikompleksin alfasidoksen. Bentsodiatsepiinit sitoutuvat "nonselektiivisesti" kaikkiin kolmeen omega-reseptoriin, mutta tsolpideemi sitoutuu ensisijaisesti omega1-reseptoriin. Tsolpideemi on "pseudobentsodiatsepiini". (Latin.""pseudo"" tarkoittaa valheellista).


title: Tsolpideemi

text: Yliannostustapauksissa voidaan käyttää GABA-antagonisti flumatseniilia.


title: Tsolpideemi

text: Pieni osa koomapotilaista reagoi tsolpideemiin niin, että heidät kyetään herättämään koomasta. Vaikutus huomattiin ensimmäisen kerran vuonna 1999 Etelä-Afrikkalaisen potilaan kanssa. Ei vielä tiedetä miksi koomapotilaat heräävät lääkkeestä, joka vaivuttaa terveen ihmisen uneen. Tsolpideemin vaikutusta on kuitenkin tutkittu koomapotilaiden hoidon lisäksi myös lievempien aivovammojen hoidossa.


title: Tsolpideemi

text: Lääkkeen väärinkäyttö on tunnettu ongelma. Samoin kuin aivovammapotilaiden hoidossa tsolpideemin vaikutus viihdekäytössä on kaksijakoinen. Osa huumeidenkäyttäjistä kehuu tsolpideemia ja osa ei näe mitään hyötyjä aineen käytölle. Ei voida tietää keneen lääkeaine vaikuttaa ja keneen ei.


title: Tsolpideemi

text: Esimerkiksi Yhdysvaltain laivaston erikoisjoukot käyttävät tsolpideemia, jonka paikallinen kauppanimi on Ambien.


title: Yö on hellä (albumi)

text: Yö on hellä on Arja Korisevan ja Tapani Kansan albumi, joka julkaistiin vuonna 1998. Albumin on julkaissut CD-levynä ja C-kasettina Sony Music Entertainment (Finland) Oy. Albumi sisältää "Yö on hellä" -musikaalin laulut. Kaikki kappaleet on säveltänyt Kassu Halonen ja sanoittanut Vexi Salmi. Musikaalin ensi-ilta oli Turun Kaupunginteatterissa vuonna 1997. Koriseva ja Kansa eivät esiintyneet itse musikaalissa, vaan levyttivät pelkästään laulut.


title: Newt Gingrich

text: Newton Leroy Gingrich (s. 17. kesäkuuta 1943) on yhdysvaltalainen republikaanipoliitikko. Hän oli Yhdysvaltain edustajainhuoneen puhemies vuosina 1995–1999. Gingrich oli Time-lehden valinta Vuoden henkilöksi 1995, koska hänen johtamansa "Republikaanivallankumous" päätti demokraattien 40 vuotta kestäneen enemmistön edustajainhuoneessa.


title: Newt Gingrich

text: Gingrich opetti historiaa University of West Georgia -yliopistossa Carrolltonissa vuosina 1970–1978. Hän väitteli filosofian tohtoriksi vuonna 1971. Hän on ollut naimisissa kolme kertaa ja hänellä on kaksi lasta ensimmäisestä avioliitostaan ja kaksi lastenlasta.


title: Newt Gingrich

text: Gingrich tuli baptistikristityksi opiskeluaikanaan, mutta liittyi katoliseen kirkkoon vuonna 2009.


title: Newt Gingrich

text: Kongressiin hänet valittiin ensimmäisen kerran 1978 Georgian osavaltion edustajana. Kuusi viikkoa ennen 1994 kongressivaaleja Gingrich esitteli "Contract with America" -ohjelmajulistuksen, jossa esitettiin veronalennuksia, tiukkaa budjettikuria ja kovia otteita rikollisuuden vähentämiseksi. Hänestä tuli puhemies vuonna 1995, republikaanien voitettua enemmistön edustajainhuoneessa ensimmäistä kertaa 40 vuoteen. Hän ilmoitti eroavansa republikaanien menetettyä 5 paikkaa vuoden 1998 vaaleissa.


title: Newt Gingrich

text: Erottuaan puhemiehen virasta hän on aktiivisesti osallistunut poliittiseen keskusteluun. Hän on tutkijana American Enterprise Institute -tutkimuskeskuksessa ja vierailee usein Fox Newsin keskusteluohjelmissa. Gingrich mainittiin mahdollisena ehdokkaana 2008 presidentinvaaleissa, mutta hän ei asettunut ehdolle. Myöhemmin Gingrich on saanut julkisuutta Yhdysvaltain presidentiksi valitun Donald Trumpin puolestapuhujana.


title: Newt Gingrich

text: Gingrich pyrkii republikaanien ehdokkaaksi 2012 vaaleihin. Kesäkuussa 2011 hänen koko kampanjajohtonsa erosi, minkä uskottiin vaikuttavan negatiivisesti hänen ehdokkuuteensa. Vuoden 2011 lopulla Gingrich kuitenkin nousi gallupeissa republikaanien suosikiksi.


title: Newt Gingrich

text: Gingrich herätti joulukuussa 2011 kansainvälistä huomiota ja Hämmennystä, kun kommentoi yhdysvaltalaiselle The Jewish Channel- televisiokanavalle, että "palestiinalaiset ovat keksitty kansa", joka haluaa tuhota Israelin ja olisi voinut valita asuinpaikakseen jonkun muun. Lausunnolla oletetaan Gingrichin kosineen puolelleen juutalaisia äänestäjiä.


title: Newt Gingrich

text: Gingrich on kampanjansa aikana kritisoinut myös lapsien työntekoa rajoittavia lakeja.


title: Newt Gingrich

text: Suomen Kuvalehti kirjoittaa, että Gingrich on rohkea poliitikko, koska hän on uskaltanut puolustaa Yhdysvalloissa pitkään asuneiden laittomien siirtolaisten oikeuksia, vaikka "tällainen humanismi saattaa kääntyä esivaaleissa häntä vastaan".


title: Newt Gingrich

text: Tammikuussa 2012 Ginrichin kampanjan suurimmaksi rahoittajaksi nousi amerikkalainen miljardööri ja sionisti Sheldon Adelson. Adelson, joka parhaimmillaan on ollut Yhdysvaltain kolmanneksi rikkain, oli yksin Israelissa syntyneen vaimonsa kanssa tällöin lahjoittanut jo 10 miljoonaa dollaria Ginrichin kampanjaan. Gingrich saavutti ensimmäisen esivaalivoittonsa Etelä-Carolinassa 21. tammikuuta.


title: Stewart Shapiro

text: Stewart Shapiro (a. 15. kesäkuuta 1951) on yhdysvaltalainen akateeminen filosofi. Hän toimii O'Donnell -oppituolin filosofian professorina Ohion valtionyliopistossa ja vierailevana professorina St Andrewsin yliopistossa Skotlannissa.


title: Stewart Shapiro

text: Shapiro tunnetaan ennen kaikkea toisen kertaluvun predikaattilogiikan kehittäjänä muun muassa George Boolosin ohella, sekä matematiikan filosofiastaan, jossa hän on puolustanut omaa versiotaan strukturalismista.


title: Pieni kultainen avain

text: Pieni kultainen avain on Arja Korisevan kymmenes albumi, joka julkaistiin 1998. Albumin on julkaissut CD-levynä ja C-kasettina Sony Music Entertainment (Finland) Oy. Albumi sisältää Disneyn "Pocahontas II – matka uuteen maailmaan" -elokuvan kappaleen ""Suudelmien silta"".


title: Kuuntelitko sydäntäs

text: Kuuntelitko sydäntäs on Arja Korisevan 11. albumi, joka julkaistiin 2001. Albumin on julkaissut CD-levynä Warner Music Finland Oy.


title: Ernst Schröder

text: Friedrich Wilhelm Karl Ernst Schröder (25. marraskuuta 1841 Mannheim – 16. kesäkuuta 1902 Karlsruhe) oli saksalainen matemaatikko, joka tunnetaan ennen kaikkea algebrallisen logiikan kehittäjänä. Hän on merkittävä matemaattisen logiikan historiassa ennen kaikkea George Boolen, Augustus De Morganin, Hugh MacCollin ja Charles Peircen töiden laajentajana. Schröderin monumentaalinen "Vorlesungen über die Algebra der Logik" valmisti tietä matemaattisen logiikan nousulle itsenäisenä alana systematisoimalla erilaisia tuon ajan formaalisen logiikan järjestelmiä.


title: Pompeia Plotina

text: Pompeia Plotina Claudia Phoebe Piso (kuoli 121/122) oli augusta Rooman keisari Trajanuksen vaimo. Hänelle myönnettiin arvonimi "augusta" vuonna 100, mutta hän ei ottanut arvonimeä vastaan kuin vasta vuonna 105. Plotina oli kiinnostunut filosofiasta, erityisesti epikurolaisuudesta.


title: Pompeia Plotina

text: Hän syntyi Nemausuksessa (nykyinen Nîmes) Neron ollessa keisarina. Plotina meni naimisiin Trajanuksen kanssa ennen kuin tästä tuli keisari. Pari ei saanut yhtään lasta, mutta heistä tuli Hadrianuksen holhoojia. Plotina vaikutti suuresti siihen että Trajanus valitsi Hadrianuksen seuraajakseen. Erään väitteen mukaan Plotina palkkasi näyttelijän näyttelemään Trajanusta tämän kuoleman jälkeen jotta Hadrianuksesta tulisi seuraava keisari. Plotinan kuoleman jälkeen hänet julistettiin jumalaksi ja Hadrianus antoi rakennuttaa hänelle temppelin Nemausukseen.


title: Joulu joka päivä

text: Joulu joka päivä on Arja Korisevan 12. albumi, joka julkaistiin 2002. Albumi on Korisevan toinen joululauluja sisältävä levy. Ensimmäisen joululevyn, Saa joulu aikaan sen, hän levytti 1991.


title: M/S Cozumel II

text: M/S Cozumel II (IMO 7236127) on nimellä M/S Ursula Saksassa vuonna 1973 valmistunut autolautta. Sen rakensi Jos. L. Meyerin telakka Papenburgissa. Se kuuluu kolmen laivan sarjaan, sen sisaralukset ovat M/S Regula ja M/S Betula.Alus luovutettiin 12. maaliskuuta 1973 Linjebuss Internationalille (Rederi Ab Svea). Liikenteen se aloitti Juutinraumassa välillä Helsingborg – Helsingør. Reitin ajoaika oli alle puoli tuntia, joten aluksessa ei ollut hyttejä, ainoastaan kahvila ja verovapaa myymälä. Vuonna 1980 alus siirtyi Scandinavia Ferry Linesin hallintaan. Toukokuussa 1985 alusta uudistettiin Helsingørin telakalla. Vuonna 1991 aluksen ollessa laiturissa M/S Kärnan törmäsi siihen. Saman vuoden lokakuussa alus siirtyi SweFerry AB:lle ja edelleen joulukuussa Scandlinesille. Alusta uudistettiin 1992 Kristiansandissa Norjassa. Alus otettiin liikenteestä 1996 ja jäi odottamaan käyttöä kunnes se myytiin 1997 meksikolaiselle Maritima Chan Kenab S.A. de C.V. Cozumelille, matkalle kohti Meksikoa se lähti 9. toukokuuta. Se aloitti liikenteen Yucatánin ja Cozumelin (Meksikon saari) välillä. Alus sai pohjakosketuksen 2005 sen ollessa matkalla Belizeen. Aluksen omistajat hylkäsivät tiukasti pohjaan juuttuneen aluksen Chinchorron matalikolle. Alus poistettiin rekisteristä. Vuonna 2010 hylky vedettiin irti.


title: Perieres

text: Perieres oli kreikkalaisessa mytologiassa Aioloksen ja Enareten poika; tosin useiden kerrotaan pitäneen häntä ennemminkin Kynortaan poikana Aioloksen sijasta. Hänen sisaruksiaan olivat Sisyfos, Kretheus, Salmoneus, Athamas, Deion, Magnes, Makarlos, Kanake, Alkyone, Preisidike, Kalyke ja Perimede.


title: Perieres

text: Kun Polykaon, Messenian kuningas, kuoli ilman perillisiä, Perieres seurasi häntä valtaistuimelle. Hän meni naimisiin Perseuksen tyttären Gorgofonen kanssa, ja he saivat pojat Afareus ja Leukippos.


title: Radio Salminen

text: Radio Salminen oli Iisalmessa toimiva paikallisradio. Sen kuuluvuusalueella Pohjois-Savossa asui noin 85 000 kuuntelijaa. Iisalmessa Radio Salminen toimi antenniverkossa taajuudella 89,5 MHz ja kaapeliverkossa 97,3 MHz. Radio Salmisella oli lisäksi kaksi alilähetintä Siilinjärvellä (102 MHz) ja Sonkajärvellä (107,1 MHz). Päätoimittajina toimivat Risto Ryhänen ja Hannu Ala-Pappila.


title: Radio Salminen

text: Radio Salminen aloitti toimintansa paikallisradiotoiminnan niin sanotussa toisessa aallossa 23. syyskuuta 1988. Radio Salminen lopetti oman toimintansa 24. syyskuuta 2007 ja yhdistyi Oikeaan Asemaan.


title: Alaston satama

text: Alaston satama on klassikkoelokuva vuodelta 1954. Elokuvan ohjasi Elia Kazan ja siinä oli pääosissa Marlon Brando, Karl Malden ja Eva Marie Saint. Elokuva oli ehdolla aikoinaan kahteentoista Oscar-palkintoon ja se sai niitä peräti kahdeksan. Elokuvaa pidetään nykyään yhtenä kaikkien aikojen suurimmista mestariteoksista. Elokuva perustuu Malcolm Johnsonin kirjoittamaan New York Sun-lehdessä vuonna 1948 julkaistuun 24-osaiseen artikkelisarjaan "Crime on the Waterfront".


title: Alaston satama

text: Elokuva valittiin vuonna 1989 Yhdysvaltojen kongressin kirjaston National Film Registryyn, johon kootaan esteettisesti, historiallisesti tai kulttuurisesti merkittäviä amerikkalaiselokuvia. "The New York Timesin" kriitikot valitsivat "Alastoman sataman" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Alaston satama

text: Elokuva kertoo ahtaajien väkivaltaisesta ja korruptoituneesta elämästä. Sataman seutua hallitsee järjestäytynyt rikollisuus; sen näkyvimpiä hahmoja ovat Johnny Friendly (Lee J. Cobb) ja hänen apulainensa Charley Malloy (Rod Steiger). Charleyn veli Terry Malloy (Marlon Brando) on myös mukana rikollisjärjestön toiminnassa. Terry tapatuttaa epämiellyttäviä kysymyksiä kyselleen ystävänsä houkuttelemalla hänet katolle josta hänet työnnetään alas. Myöhemmin Terry tapaa murhatun miehen sisaren, Edie Doylen (Eva Marie Saint) ja rakastuu tähän. Terry alkaa katua tekemisiään ja rikollisjärjestöön kuulumista.


title: Alaston satama

text: Sataman pappi Isä Barry (Karl Malden) vastustaa aktiivisesti rikollisjärjestöä ja kertoo Terrylle murhan tapahtuneen koska murhattu aikoi paljastaa Johnny Friendlyn ammattiyhdistystoiminnan korruptuneisuuden. Pappi pyytää Terryä asettumaan gangstereita vastaan, mutta Terry on vastahakoinen.


title: Alaston satama

text: Terry alkaa kiintyä Edieen entistä syvemmin ja päättää sen takia ruveta käymään rikollisjärjestöä vastaan. Terryn veli yrittää saada Terryä luopumaan päätöksestään, mutta Terry ei taivu ja Terryn veli taipuu tämän tahtoon. Vähän myöhemmin Terryn veli tapetaan Johnny Friendlyn miesten murskatessa hänet ja naulatessa hänen ruumiinsa seinään. Silloin Terry päättää todistaa oikeudessa Friendlyä ja hänen rikollisjoukkoonsa vastaan.


title: Alaston satama

text: Kuulusteluja seuraavana aamuna Friendlyn jengi pieksee hänet henkihieveriin. Terryn uhma ja rohkeus saa kuitenkin satamamiehet hänen puolelleen ja vastustamaan Friendlyn jengiä. Terry on voittanut.


title: Tad

text: Tad oli vuonna 1988 perustettu yhdysvaltalainen rockyhtye Seattlesta, Washingtonista. Se oli yksi ensimmäisistä yhtyeistä, jotka tulivat Seattlesta grunge-aikakaudella. Tad sai paljon vaikutteita metallimusiikista toisin kuin monet muut grunge-yhtyeet, jotka ottivat enemmän vaikutteita punkista. Vaikka Tadin kaupallinen menestys olikin melko vähäistä, sen musiikki on edelleen hyvin arvostettua grunge-fanien keskuudessa.


title: Oulun palo 1652

text: Oulun palo 1652 oli suuren osan Oulun kaupunkia tuhonnut tulipalo 2. lokakuuta 1652.


title: Oulun palo 1652

text: "Oulun kaupungin historian" kirjoittaneen Artturi Virkkusen mukaan palossa tuhoutui suurin osa porvariston taloista, proviantti-aitat, joissa oli kruunun jyviä ja rahoja, linnan silta sekä raatihuone.


title: Oulun palo 1652

text: Kaupunki rakennettiin tulipalon jälkeen uudelleen maanmittari Claes Claessonin vuonna 1651 laatiman suunnitelman mukaan. Uusi suunnitelma kaksinkertaisti kaupunkialueen pinta-alan ja samalla kadut ja korttelit muuttuivat säännönmukaisiksi. Ranta-alueesta muodostettiin tori ja sinne sijoitettiin mittaushuone, vaakahuone ja tietenkin pakkahuone.


title: Huumausaineneuvottelukunta

text: Huumausaineneuvottelukunta oli sosiaali- ja terveysministeriön asettama neuvottelukunta, jonka tehtävänä oli määritellä uudelleen Suomen huumausainepolitiikka. Neuvottelukunta asetettiin 1968, ja se istui vuodesta 1969 vuoteen 1971 saakka.


title: Huumausaineneuvottelukunta

text:
Syynä komitean asettamiseen oli nuorten laajeneva huumeiden käyttö. Jopa 5%-23% nuorista oli paikkakunnasta riippuen ilmoittanut kokeilleensa huumeita 1970-luvun alun tutkimuksissa. Kannabis ja LSD lisäksi yhdistettiin nuorison kannattamiin protestiliikkeisiin. Toimittajat pyrkivät kiinnittämään huomion asiaan tekemällä artikkeleita siitä, miten helppoa huumeiden osto oli, ja miten heikosti poliisi valvoo asiaa.
Tätä aikaisemmin Suomen huumausainepolitiikka perustui lähinnä terveydenhoitoon ja siihen liittyneisiin pakkokeinoihin.


title: Huumausaineneuvottelukunta

text:
Vuonna 1996 Sosiaali- ja terveysministeriö asetti Huumausainepoliittisen toimikunnan, jonka tehtävänä oli laatia ehdotus kansalliseksi
huumausaineohjelmaksi. Toimikunnan puheenjohtajana toimi oikeusministeriön ylijohtaja K. J. Lång. Toimikunnan työn tuloksena synti Suomen huumausainestrategia 1997, joka laajuudeltaan ja perusteellisuudeltaan vastaa edeltänyttä komiteamietintöä (KM 1969). Tällä kertaa toimikunnan mietintöön ei sisältynyt konkreettisia ehdotuksia uudeksi lainsäädännöksi, vaan painopiste oli yleisemmällä strategiaohjelman tasolla. Vuoden 1997 huumausainestrategiaa on säännöllisin väliajoin täsmennetty ja yhteistyötä huumehaittojen ehkäisemiseksi on ohjattu valtioneuvoston periaatepäätöksillä.


title: Paimion lukio

text: Paimion lukio on Paimiossa toimiva lukio, jossa on noin 250 opiskelijaa. Lukiossa on käytössä kuusijaksojärjestelmä ja rehtorina toimii Olli-Pekka Lehtonen. Paimion lukion nykyinen osoite on Sähköyhtiöntie 2.


title: Paimion lukio

text: Vuonna 1925 Paimioon perustettiin viisiluokkainen yhteiskoulu, ja oma koulurakennus valmistui vuonna 1927. Ensimmäinen lukioluokka aloitti syksyllä 1956, joten lukion ylioppilaita lakitettiin ensimmäisen kerran keväällä 1959. Yhteiskoulu muodostui vuonna 1976 uudeksi peruskouluksi ja kunnan lukioksi. Nykyään Paimion lukio sijaitsee noin kilometrin päästä vanhasta rakennuksesta, nykyään Fortumin vanhassa konttorirakennuksessa.


title: Phineas Gage

text: Phineas P. Gage (1823 – 21. toukokuuta 1860) oli yhdysvaltalainen rautatietyöläinen, joka sai aivovaurion rautatien rakentamisen yhteydessä vuonna 1848 tapahtuneessa onnettomuudessa. Häntä on käytetty neurobiologian ja neuropsykologian aloilla laajalti esimerkkitapauksena havainnollistamaan aivojen otsalohkon vaurioitumisen seurauksia.


title: Phineas Gage

text: 13. syyskuuta 1848 Gage oli rakentamassa rautatietä Cavendishin kaupungin ulkopuolella Vermontissa, kun hänen rautakangella tiivistämänsä ruuti vahingossa räjähti ja sinkosi rautakangen hänen päänsä läpi sellaisella voimalla, että kanki laskeutui yli 25 metrin päähän. Noin metrin pituinen ja kolmen senttimetrin paksuinen kanki osui Gagen päähän vasemman posken alapuolelta ja poistui kallon yläosasta tuhoten matkallaan suurimman osan aivojen vasemmasta otsalohkosta ja mahdollisesti myös osan oikeasta.


title: Phineas Gage

text: Gage ei kuitenkaan kuollut, vaan toipui yllättävän hyvin. Hänen persoonallisuutensa raportoitiin muuttuneen onnettomuuden jälkeen. Aiemmin vastuuntuntoisesta, suositusta työntekijästä tuli luonteeltaan äkkipikainen, epävakaa ja kärsimätön. Hän ei enää osannut suunnitella tulevaisuuttaan eikä ottanut muita huomioon. Lopulta Gage irtisanottiin työstään ja hän päätyi esittelemään ihmeellistä selviytymistään sirkukseen.


title: Phineas Gage

text: Phineas Gagea hoiti onnettomuuden jälkeen nuori lääkäri John Martyn Harlow, joka myös kirjoitti tapauksesta artikkelin vuonna 1848. Gage kuoli epileptisiin kohtauksiin vuonna 1860. Seitsemän vuotta myöhemmin hänen ruumiinsa kaivettiin ylös; kallo ja sen lävistänyt rautakanki lähetettiin Harlow’lle tutkittavaksi. Harlow julkaisi tutkimustuloksensa ja arvionsa Gagen aivojen kärsimästä vauriosta vuonna 1868. Kallo ja rautakanki ovat nykyään esillä Harvardin yliopiston Warren Anatomical Museum -museon kokoelmissa Bostonissa, Massachusettsissa.


title: Kermit

text: Kermit the Frog eli Kermit-sammakko on Muppet, jonka ensiesiintyminen oli vuonna 1955. Sen äänenä oli Jim Henson aina kuolemaansa 1990 asti, ja se olikin Hensonin hahmoista kuuluisin. Hensonin kuoleman jälkeen hahmon äänenä on ollut Steve Whitmere. Kermit-hahmo on yksi tunnetuimpia "The Muppet Show’n" hahmoista ja esiintynyt runsaasti niin televisiossa kuin Muppet-elokuvissakin. Kermit on yksi harvoista fiktiivisistä hahmoista, joka on saanut oman tähden Hollywood Walk of Famelle. Kermitin suomenkielisenä äänenä on lähes aina toiminut Antti Pääkkönen.


title: Kermit

text: Kermit alun perin oli valmistettu Jim Hensonin äidin hylkäämästä vaaleanvihreästä takista, joka sai silmät pingispallon puolikkaista. Leski Jane Henson luovutti kymmenen nukkea Washingtonissa sijaitsevalle Smithsonian-instituutin museolle, mukana meni myös Kermit. Kirkkaamman vihreä Kermit ilmestyi vuonna 1969 Sesame Street -ohjelmassa.


title: Karlbergin linna

text: Karlbergin linna () sijaitse Solnan kunnassa lähellä Tukholmaa, Karlbergskanalenin rannalla Ruotsissa. Linnassa toimii nykyisin Militärhögskolan Karlberg.


title: Karlbergin linna

text: Ennen nykyistä Karlbergin linnaa samalla paikalla oli valtakunnanamiraali Carl Carlsson Gyllenhielmin rakennuttama suurehko kivitalo. Gyllenhielmin kuoltua vuonna 1650 talo jäi tyhjilleen, kunnes sen yhdeksäntoista vuotta myöhemmin osti herttua Magnus Gabriel De la Gardie. De la Gardie laajensi linnaa ja sisusti sen pääosin uudelleen. De la Gardien luovuttua linnasta taloudellisista syistä se siirtyi valtakunnanmarsalkka Johan Gabriel Stenbockin haltuun.


title: Karlbergin linna

text: Vuonna 1688 linnasta tuli Ruotsin kuninkaan omaisuutta, kun Kaarle XI osti linnan Johan Gabriel Stenbockilta. Se toimi kuninkaallisena huvilinnana, kunnes kuningas Kustaa III vuonna 1792 perusti linnaan Kuninkaallisen sota-akatemian (). Vuonna 1795 linnaan rakennettiin Carl Christoffer Gjörwellin piirustusten pohjalta kolmikerroksiset siipirakennukset.


title: Trikloorietyleeni

text: Trikloorietyleeni (trikloroetyleeni, trileeni) CHCl on kirkas, helposti haihtuva neste, jonka rakennekaava on ClCH=CCl, moolimassa 131,4 g/mol, ominaispaino 1.466, sulamispiste − 73 °C, kiehumispiste 87 °C, itsesyttymislämpötila 410 °C ja CAS-numero 79-01-6. Trikloorietyleenia liukenee veteen 20 °C:n lämpötilassa 0,1g/100 ml.


title: Trikloorietyleeni

text: Kemian teollisuudessa trikloorietyleenin pohjana on asetyleeni, josta tämä halogeeniyhdiste tuotetaan asetaldehydin kautta. Trikloroetyleenin, trileenin haju muistuttaa kloroformia. Maku on makeahkon kirpeä, polttavakin. Trikloorietyleenista käytetään myös nimityksiä "1,1,2-trikloorietyleeni", "trikloorieteeni", "etyleenitrikloridi" ja "asetyleenitrikloridi".


title: Trikloorietyleeni

text: Ainetta käytetään teollisuudessa rasvojen, hartsien, vahojen, kumien ja värien sekä selluloosaestereiden ja -eetterien liuottimena. Vaatteiden kemiallisessa pesussa aineella on laajalti käyttöä. Sitä on käytetty nukutusaineena synnytyksissä ja pienehköissä leikkauksissa. Anestesia- ja muussa lääketieteellisessä käytössä aine on värjätty siniseksi, jotta se erottuisi kloroformista.


title: Trikloorietyleeni

text:
Arkisessa yksityiskäytössä aine on jokseenkin harvinaista, mutta esimerkiksi
auton maalauksessa sillä on osansa sen nimenomaisen voimakkaan rasvanirrotuskyvyn ansiosta: maalattava pinta saadaan taatusti maalia pysyvästi sitovaksi tai koneistettu pinta täysin puhtaaksi ennen asennusta.


title: Trikloorietyleeni

text: Trikloorietyleeniä saa yksityiskäyttöön sopivia määriä yleensä vain apteekeista.


title: Trikloorietyleeni

text: Katso myös 1,1,2-trikloorietaani.


title: Tyrnikerttunen

text: Tyrnikerttunen ("Acrocephalus orinus") eli aiemmalta nimeltään intianruokokerttunen on Etelä-Aasiassa elävä erittäin harvinainen ja huonosti tunnettu varpuslintu. Lajin nimesi Harry Church Oberholser 1905. Lajin löysi Allan Octavian Hume 1867, joka antoi sille ensin nimen "Phyllopneuste macrorhyncha", mutta muutti sen 1869 muotoon "Acrocephalus macrorhynchus". Muutokset eivät jääneet tähän, sillä Oberholser osoitti 1905, että nimeä ei voida hyväksyä, ja "Acrocephalus orinus" lopulta voitti nimen "Acrocephalus macrorhynchus" suosiossa.


title: Tyrnikerttunen

text: Linnun pituus on noin 13 cm. Olemukseltaan ja väritykseltään se muistuttaa sekä viitakerttusta että papyruskerttusta, jonka alalajina sitä on pidetty. Joidenkin tutkijoiden mielestä se on ollut olemukseltaan outo viitakerttunen. Lajista tiedetään erittäin vähän, sillä kahden museonäytteen lisäksi se on vain kerran tavattu luonnossa. Kädessä tutkittaessa lajin voi erottaa viitakerttusesta pyöreämmän käsisiiven perusteella.


title: Tyrnikerttunen

text: Hume keräsi ensimmäisen linnun Sutlej'n laaksosta läheltä Rampooria, Himachal Pradeshin osavaltiosta Intiasta 1867. Vuonna 2005 lajin status vahvistettiin DNA-testien ja uusien morfologisten tutkimusten ansiosta. Tutkimuksen teki Staffan Bensch Lundin yliopistossa. Toinen havainto lajista tehtiin Thaimaassa 27. maaliskuuta 2006, kun ornitologi Philip Round, Mahidolin yliopiston apulaisprofessori, pyydysti elävän yksilön "Laem Phak Bia Environmental Research and Development Project"issa Phetchaburissa, Bangkokin lähellä. Lintu rengastettiin, siltä otettiin kaksi höyhentä ja se päästettiin vapauteen. Höyhenistä tutkittu DNA vastasi vuoden 1867 linnun DNA:ta. Tämän havainnon jälkeen löydettiin vanha intiankerttusnäyte Tringin luonnonhistoriallisen museon viitakerttusnäytteiden joukosta. Vuonna 2010 löydettiin lajin Afganistanissa sijaitseva pesimäalue. Siellä oli kevääseen 2010 mennessä havaittu lähes 20 yksilöä, ja lajin laulua on saatu äänitettyä.


title: Tyrnikerttunen

text: Havaintojen vähyydestä johtuen lajin uhanalaisuudesta ja suojelun tarpeesta ei voida vielä esittää arvioita.


title: Tyrnikerttunen

text: Tyrnikerttunen on hyönteissyöjä.


title: Hans Jeschonnek

text: Hans Jeschonnek (9. huhtikuuta 1899 Hohensalza, Saksa – 18. elokuuta 1943 Itä-Preussi, Saksa) oli Saksan ilmavoimien Luftwaffen kenraalieversti ja esikuntapäällikkö toisessa maailmansodassa.


title: Hans Jeschonnek

text: Jeschonnek toimi salaisesti Luftwaffen kehittämistyössä Weimarin Saksassa. Natsien noustua valtaan hän eteni arvoasteikossa nopeasti ja yleni kapteenista kenraalieverstiksi vain kymmenessä vuodessa. Hänestä tuli Luftwaffen esikuntapäällikkö alle neljänkymmenen ikäisenä. Tämän kehityksen mahdollisti hänen työteliäisyytensä, älykkyytensä ja hyvät suhteensa, mutta myös Luftwaffen sisäinen juonittelu. Tehtävä osoittautui kuitenkin raskaaksi. Ilmavoimien sisäinen valtataistelu sekä vastoinkäymisistä ja tappioista johtuneet riidat ja syyttelyt uuvuttivat Jeschonnekin, joka viimein teki itsemurhan elokuussa 1943.


title: Hans Jeschonnek

text: Jeschonnek syntyi 1899 Itä-Preussiin kuuluneessa Hohensalzassa, joka on nykyisin Puolan alueella sijaitseva Inowrocław. Hänen isänsä oli apulaisrehtori.


title: Hans Jeschonnek

text: Jeschonnek värväytyi Saksan armeijaan 15-vuotiaana pian ensimmäisen maailmansodan syttymisen jälkeen 10. elokuuta 1914. Hän suoritti kadettikoulun Gross-Lichterfeldessä ja sai pian ylennyksen luutnantiksi. Hän toimi komppanianpäällikkönä Ala-Sleesian jalkaväkirykmentti nr. 50:ssä toukokuusta 1915 lähtien. Hän haavoittui lokakuussa ja palasi tehtäväänsä sotasairaalasta vajaan kahden kuukauden toipumisen jälkeen. Joulukuun lopulla hän aloitti kolmekuukautisen konekiväärikurssin ja nimitettiin konekiväärikomppanian päälliköksi maaliskuussa 1916. Jeschonnek sai siirron ilmavoimiin heinäkuussa 1917. Hän kävi läpi lentäjäkoulutuksen Schwerinissä, jota seurasi viikon kestänyt hävittäjälentäjäkurssi. Huhtikuussa 1918 hän liittyi 40. hävittäjälentolaivueeseen ja ehti saada kaksi ilmavoittoa ennen sodan päättymistä. Hänet palkittiin palveluksestaan 1. ja 2. luokan rautaristeillä, rintamataistelijan kunniaristillä, vuoden 1918 haavoittumismerkillä sekä kuninkaallisen Preussin lentäjän kunniamerkillä.


title: Hans Jeschonnek

text: Pian sodan jälkeen hän oli mukana Suurpuolan kapinan synnyttämissä rajakahakoissa 1919 ja taisteli 6. ratsuväkirykmentin riveissä puolalaisia vastaan Ylä-Sleesiassa. Kapina päättyi puolalaisten voittoon ja Jeschonnek siirtyi Weimarin tasavallan maavoimiin. Vuonna 1923 hänet siirrettiin maavoimien materiaalilaitokselle. Siellä hän palveli kapteeni Kurt Studentin alaisena varustetarkastamolla, joka oli yksi peiteorganisaatioista, joiden avulla Saksan armeija piti yllä Versailles’n rauhansopimuksessa kiellettyjä ilmavoimia. Tämän peiteoperaation alaisuudessa Jeschonnek kiersi Saksan naapurivaltioissa opiskelemassa niiden ilmavoimien kehitystä. Tämän jälkeen hän kävi salaisen ilmavoimien pääesikuntakurssin, josta valmistui luokkansa priimuksena 1928. Saman vuoden huhtikuussa hänet siirrettiin nimellisesti maavoimien ministeriön alaisen tarkastamon palvelukseen, mutta tosiasiassa hän toimi everstiluutnanti Hellmuth Felmyn alaisena salaisten ilmavoimien tarkastajana. Hänet ylennettiin kapteeniksi kesäkuussa 1932.


title: Hans Jeschonnek

text: Jeschonnek oli hyvin älykäs ja teki vaikutuksen kaikkiin sotilaallisella olemuksellaan. Hän oli kunnianhimoinen, hänellä oli kontakteja Luftwaffen keskushenkilöihin kuten Walther Weveriin. Jeschonnek eteni vuoden 1934 jälkeen arvoasteikossa liiankin nopeaa vauhtia. Häneltä oli mennyt 17 vuotta ylenemiseen vänrikistä kapteeniksi, mutta toisen maailmansodan syttymisen aikaan hän oli jo kenraalimajuri ja muutamaa vuotta myöhemmin kenraalieversti, joka oli nimellisesti korkein sotilasarvo.


title: Hans Jeschonnek

text: Natsien ja Hitlerin valtaannousun jälkeen tammikuussa 1933 Jeschonnek siirrettiin valtakunnan ilmailukomissaarin sihteerin Erhard Milchin adjutantiksi. Tämän jälkeen hän palveli miehistötehtävissä 152. pommituslennostossa. Valtakunnanmarsalkka Hermann Göring julkisti Saksan ilmavoimien olemassaolon maailmalle maaliskuussa 1935. Jeschonnek ylennettiin majuriksi huhtikuussa. Hän oli palvellut vuosia salassa pidetyissä kehitystehtävissä lähinnä nimellisissä ilmavoimissa ja iloitsi nyt Luftwaffen uudesta noususta. Uusi johtaja lupasi tehdä Saksasta jälleen suuren ja tämä miellytti Jeschonnekia, jonka synnyinseutu oli jäänyt ensimmäisen maailmansodan rajasopimusten jälkeen Puolalle. Hänestä tuli Hitlerin uskollinen ja kyseenalaistamaton ihailija ja kannattaja.


title: Hans Jeschonnek

text: Luftwaffen johtohenkilöillä oli usein risteäviä näkemyksiä siitä, mikä ilmavoimien tehtävä oli sodassa. Ilmavoimien strategista merkitystä korostaneen komentajan Walther Weverin kuolema 1936 jätti jälkeensä tyhjiön, joka mahdollisti eripuraisuutta. Jeschonnekin näkökulma oli enemmän taktinen, hän suosi nopeita iskuja ja maavoimien tukemista, mutta ei saanut tukea tähän läheskään kaikilta, joskin Ernst Udet jakoi hänen näkökulmansa ja asettui hänen puolelleen.


title: Hans Jeschonnek

text: Sodan syttymiseen mennessä hän oli saanut entisestä ystävästään, Erhard Milchistä, voimakkaan vastustajan. Jeschonnek ja Milch olivat ottaneet yhteen asiakysymyksissä useamman kerran, mutta välirikkoon oli vaikutuksensa myös Göringillä, joka pelkäsi mahdollisia kilpailijoita ja johti siksi alaisiaan ”hajoita ja hallitse” -tyylillä pyrkien luomaan korkea-arvoisimpien alaistensa välille eripuraa. Vuonna 1938 Jeschonnek oli ehdottanut itseään Luftwaffen esikuntapäällikön tehtävään Hans-Jürgen Stumpffin tilalle, mutta Milch oli viitannut tälle ehdotukselle kintaalla. Sen sijaan Göring, joka todennäköisesti halusi laskea tällä kertaa Milchin vaikutusvaltaa, nimittikin nuoren Jeschonnekin esikuntapäälliköksi Milchin ohitse. Jeschonnek, joka oli tässä tehtävässä neljäs kolmen vuoden sisällä, astui virkaansa 1. helmikuuta 1939 ja piti sen kuolemaansa saakka. Hän ei ollut täyttänyt vielä neljääkymmentä ja hänellä oli vaikeuksia toimia uskottavasti tehtävässään vanhempien, kokeneempien ja vaikutusvaltaisten komentajien kanssa.


title: Hans Jeschonnek

text: Hieman aiemmin Jeschonnek oli huolehtinut Luftwaffen tilanteesta, koska hän ei pitänyt sitä valmiina mahdolliseen pitkittyneeseen sodankäyntiin. Hitler oli luvannut, että sota tulisi syttymään aikaisintaan 1942 ja hän oli uskonut sen. Saksa hyökkäsi kuitenkin Puolaan 1. syyskuuta 1939 ja toinen maailmansota alkoi. Sodan alussa lyhytaikaisen keskitetyn iskun ja maavoimien tukemisen doktriinit, joihin Jeschonnek uskoi ja joita hän oli edesajanut, toimivat hyvin. Saksa saavutti voittoja ja valtasi verrattain nopeasti Puolan, Norjan, Ranskan, Belgian, Alankomaat, Jugoslavian, Kreikan ja Kreetan, ja Saksan ilmavoimat oli tuntuvasti mukana jokaisessa operaatiossa.


title: Hans Jeschonnek

text: Ensimmäinen merkittävä pettymys Luftwaffelle oli syksyllä 1940 kärsitty tappio ilmataistelussa Britanniasta. Ilmavoimille langennut tehtävä oli ollut luonteeltaan strateginen, eikä Jeschonnek-Udetin taktinen linja toiminut ilmasodankäynnissä riittävän tehokkaasti. Erityisesti Udetia osoitettiin sormella ja hän pakeni häpeäntunnettaan lääkkeisiin ja alkoholiin. Udet oli ensimmäinen Luftwaffen johtohenkilöistä, joka teki itsemurhan. Jeschonnekin aiemmilla päätöksillä oli ollut vaikutuksensa. Hän oli niin ihastunut syöksypommitukseen, että hänen mielestään keskiraskaidenkin pommikoneiden tuli olla syöksykelpoisia. Hän oli vastustanut nelimoottorisia pommikoneita ja kaksimoottorinen keskiraskas pommikone Junkers 88, johon hän oli luottanut ja panostanut sen kehitysvaiheessa, osoittautui pettymykseksi.


title: Hans Jeschonnek

text: Jeschonnek yleni kenraalieverstiksi 1942. Saksan sotaonni oli kuitenkin kääntymässä. Kun liittoutuneet alkoivat pommittaa Saksan kaupunkeja, Hitlerin luottamus ja välit Göringiin rakoilivat. Hitler rupesi osoittamaan asiansa ja käskynsä suoraan Jeschonnekille, joka alkoi stressaantua tehtävässään hänelle esitettyjen mahdottomien vaatimusten edessä ja todistettuaan lukuisia Hitlerin raivokohtauksia. Göring, joka koki Jeschonnekin nyt kilpailijakseen, hankaloitti tilannetta ohittamalla hänet käskynjaoissaan, jotka Göring osoitti suoraan adjutanteilleen eversti von Brauchitschille ja Ulrich Diesingille. Göring yritti myös käyttää Jeschonnekia Luftwaffen epäonnistumisten syntipukkina ja syytti tätä muun muassa Stalingradin taistelussa kärsitystä tappiosta. Hitler ei kuitenkaan hyväksynyt tätä, koska hän tiesi kenessä vika todellisuudessa piili. Jeschonnekin oli myös vaikea päästä Göringin puheille, ja niinä harvoina kertoina kun hän pääsi, valtakunnanmarsalkka yleensä raivosi hänelle. Väsynyt Jeschonnek etsi pienempää vastuuta ja pyysi siirtoa lennoston komentajaksi. Göring puolsi pyyntöä halutessaan päästä kilpailijastaan eroon, mutta Hitler kielsi tämän ehdottomasti. Hän komensi Luftwaffen komentajat tekemään sovinnon ja toimimaan yhteistyössä, mutta tilanne parani vain kahdeksi viikoksi. Jeschonnek jopa pyysi Hitleriä astumaan ilmavoimien johtajaksi samoin kuten hän oli tehnyt maavoimien kanssa, mutta Hitler ei halunnut syrjäyttää vanhaa toveriaan.


title: Hans Jeschonnek

text: 17. elokuuta 1943 Yhdysvaltain ilmavoimat pommittivat tehtaita Schweinfurtissa ja Regensburgissa, jonka seurauksena ensiksi Hitler sätti Göringiä, ja Göring vuorostaan Jeschonnekia. Samana iltana Royal Air Forcen 500 pommikonetta iskivät Peenemündessa olleeseen V-rakettien tutkimuslaitokseen ja tehtaaseen aiheuttaen suurta tuhoa. Aamulla 18. elokuuta Jeschonnek sai vihaisen puhelun suoraan Hitleriltä. Myöhemmin aamupäivällä hän kuunteli kenraali Rudolf Meisterin raportin vahingoista täysin ilmeettömänä. Meisterin lähdettyä Jeschonnek ampui itsensä jättäen kaksi lappua, joista ensimmäisessä luki ”En voi enää työskennellä valtakunnanmarsalkan kanssa. Kauan eläköön Führer!” ja toisessa ”Diesing ja Brauschitsch eivät saa tulla hautajaisiini”.


title: Hans Jeschonnek

text: Suositun Jeshonnekin viralliseksi kuolinsyyksi ilmoitettiin virallisesti – tarkemmin yksilöimättä – ”salakavala parantumaton sairaus”. Göring hyssytteli tapahtunutta ja laski liikkeelle huhuja, joiden mukaan kyseessä oli vatsaverenvuodon aiheuttama luonnollinen kuolema. Stressaantunut Jeschonnek olikin kärsinyt pahoista vatsakivuista ja krampeista. Hälventääkseen epäilyjä ja vahvistaakseen valhettaan Göring ilmoitti kuolinpäiväksi 19. elokuuta. Virheellinen päiväys ilmoitetaan tämän vuoksi useissa historiallisissa teoksissa. Kaikki eivät uskoneet Göringin sepittämää tarinaa, epäilijöihin kuului esimerkiksi Joseph Goebbels. Hän kirjoitti päiväkirjassaan 20. elokuuta 1943: ”Göring kertoo minulle, että kenraalieversti Jeschonnek on kuollut yhtäkkiä vatsaverenvuotoon. Tämä vatsaverenvuoto ei tietenkään ole totta. Jeschonnek ampui itsensä, aivan kuten Udet.”


title: Hans Jeschonnek

text: Jeschonnek haudattiin lähelle Hitlerin päämajaa Rastenburgissa. Göring piti hautajaisissa muistopuheen ja laski arkulle Hitlerin lähettämän seppeleen. Hänen tilalleen Luftwaffen uudeksi esikuntapäälliköksi nimitettiin Günther Korten.


title: Hans Jeschonnek

text: Jeschonnek oli hyvin sotilaallinen, herrasmiesmäinen, työteliäs ja omistautunut aselajilleen. Toisin kuin monet kollegansa, hän ei haalinut omaisuutta valloitetuista maista, vaan säilytti itselleen tyypillisen askeettisen elämäntavan. Uskonto oli hänen mielestään haihattelua. Vaikka hän ei ollut natsipuolueen jäsen, hän oli hyvin lojaali Hitlerille ja natsien päämäärille. Tämän vuoksi Hitler suhtautui Jeschonnekiin yleensä hyväksyvästi ja suojelevasti.


title: Hans Jeschonnek

text: Jeschonnekin nuoruus oli päättynyt ensimmäisen maailmansodan syttymiseen ja sillä oli psykologiset vaikutuksensa myöhempään elämään. Hänellä oli vaimo, jonka kanssa hän sai tyttären ja pojan, mutta avioliitolla ja perhe-elämällä ei ollut hänelle suurta merkitystä. Hän oli yksinäinen, etäinen ja sulkeutunut henkilö. Hän koki vaikeaksi osoittaa ja käsitellä tunteitaan, ja tämän vuoksi hänen henkinen kestokykynsä vaikeuksien ja paineen kasvaessa oli rajallinen. Hän oli perusluonteeltaan hyvin herkkä, mutta kovapintainen ja hän kätki ongelmansa sarkasmin naamion alle, joka etäännytti häntä alaisistaan ja työtovereistaan.


title: Hans Jeschonnek

text: Jeschonnekin poika palveli sodan aikana natsi-Saksan laivastossa ja toimi myöhemmin korkeissa viroissa Saksan liittotasavallan laivastossa. Myös nuorempi veli Gert Jeschonnek palveli laivastossa ja yleni liittotasavallan aikana vara-amiraaliksi.


title: Linux Format

text: Linux Format on brittiläinen Linuxiin keskittynyt aikakauslehti. Lehteä viedään myös moniin muihin maihin ympäri maailmaa. "Linux Formatia" julkaisee lukuisia tietokonelehtiä kustantava Future Publishing.


title: Linux Format

text: Lehden sisältö muistuttaa useimpia muita tietokonelehtiä, mutta se on suunnattu erityisesti Linux-käyttöjärjestelmän käyttäjille. Lehti sisältää katsauksia, teknologia-artikkeleita, kaikentasoisille käyttäjille suunnattuja oppaita ja uutisia.


title: Linux Format

text: "Linux Format" ilmestyy 13 kertaa vuodessa, ja jokaisen numeron mukana tulee jonkin Linux-jakelun sekä vapaita ohjelmistoja sisältävä DVD-levy. Lehti aloitti toimintansa epävirallisesti 1999 yhden numeron koekappaleella nimeltä "Linux Answers", ja täysimittainen tuotanto lähti käyntiin toukokuussa 2000. "Linux Formatista" julkaistaan paikalliselle kielelle käännettyjä versioita Italiassa, Kreikassa ja Venäjällä. Lisäksi suuri määrä lehtiä viedään eri puolille maailmaa, erityisesti Yhdysvaltoihin, jossa julkaisua myydään Barnes & Noble -ketjun liikkeissä sekä muissa isoissa kirjakaupoissa.


title: Linux Format

text: "Linux Formatin" pani alulle sen nykyinen päätoimittaja Nick Veitch. Lehden oppaista erityisesti Michael J. Hammelin GIMP- ja Paul Hudsonin PHP-tutoriaalit ovat keränneet kiitosta.


title: Eddie Griffin (koripalloilija)

text: Eddie Jamal Griffin (30. toukokuuta 1982 – 17. elokuuta 2007) oli yhdysvaltalainen koripallon pelaaja.


title: Eddie Griffin (koripalloilija)

text: Griffin syntyi Philadelphiassa, Pennsylvaniassa, ja opiskeli roomalaiskatolisessa high schoolissa. Hän aloitti NBA-uransa vuonna 2001 ja pelasi viimeisimpänä Minnesota Timberwolvesissa, josta hän lähti 13. maaliskuuta 2007.


title: Eddie Griffin (koripalloilija)

text: Griffin sai vuonna 2004 tuomion tyttöystävänsä törkeästä pahoinpitelystä. Hän oli osallisena auto-onnettomuudessa 30. maaliskuuta 2006 ja kuoli toisessa vastaavassa Teksasissa 17. elokuuta 2007. Hänen ruumiinsa oli niin pahoin palanut, että henkilöllisyys saatiin varmistettua vasta hampaista otetulla testillä.


title: Eddie Griffin (koripalloilija)

text: Griffin oli 2,08 metrin mittainen.


title: Alte Mainbrücke

text: Alte Mainbrücke on holvisilta Würzburgin kaupungissa, Baijerin osavaltiossa, Saksassa. Se ylittää Main-joen. Silta rakennettiin vuosina 1473–1543 tuhoutuneen romaanisen sillan tilalle. 1000- ja 1100-luvuilla sillan paikalla liikennöi lautta. Vuonna 1730 silta koristeltiin barokin tyylisuunnan mukaisesti pyhimyspatsailla. Pituudeltaan silta on noin 180 metriä.


title: Heinäpään jalkapallohalli

text: Heinäpään jalkapallohalli (sponsorinimeltään Arina Areena) on Oulussa Heinäpään urheilukeskuksessa sijaitseva jalkapallohalli, joka avattiin vuonna 2007. Jalkapallohalli toimii mm. AC Oulun kotikenttänä ja harjoitushallina talvikaudella sekä lukuisten muiden jalkapalloseurojen ja juniorien harjoittelu- ja pelipaikkana. Hallin kapasiteetti on 630 katsojaa.


title: Heinäpään jalkapallohalli

text: Jalkapallohallin rakentaminen aloitettiin vuonna 2006 ja halli valmistui marraskuussa 2007. Rakennuskustannukset olivat noin 6,7 miljoonaa euroa. Heinäpään jalkapallohallissa on tekonurmikenttä, joka on jaettavissa väliverhoilla kolmeen osaan, 100 metrin juoksusuora, kuusi pukuhuonetta, siirtokatsomo ja sähköinen kulunvalvonta.


title: Heinäpään jalkapallohalli

text: Heinäpään jalkapallohalli on toiminut pelipaikkana myös RoPS:in Liigacupin otteluissa.


title: Pocahontas II – matka uuteen maailmaan

text: Pocahontas II – matka uuteen maailmaan () on Disneyn piirroselokuva vuodelta 1998. Elokuva on jatko-osa Disneyn klassikolle "Pocahontas" (1995). Pocahontasin suomenkielinen ääni on Arja Koriseva.


title: Pocahontas II – matka uuteen maailmaan

text: John Smith (Santeri Kinnunen) joutuu hänen pidätyslupansa hankkineen sotilasjoukon väijytykseen, ja pitkän takaa-ajon jälkeen hänet julistetaan lopulta kuolleeksi. Kuvernööri Ratcliffesta (puhe Veikko Honkanen, laulu Markus Bäckman) on tullut kuningas Jamesin henkilökohtainen ystävä; hän on valehdellut kuninkaalle lavastaen Smithin syylliseksi edellisessä elokuvassa tekemäänsä petokseen. Hän suunnittelee myös julistavansa kuninkaan armadan avulla sodan powhatanien heimoa vastaan. Estääkseen sodan syttymisen kuningas lähettää nuoren diplomaatin, John Rolfen (Markus Bäckman), hakemaan päällikkö Powhatanin (Tapani Perttu) Englantiin neuvottelemaan tilanteesta. Sillä välin Uudessa maailmassa Pocahontas (Arja Koriseva) suree John Smithin kuolemaa, mutta pääsee lopulta yli surustaan. Pian sen jälkeen John Rolfe saapuu maahan englantilaisten siirtolaisten (jotka ovat asettuneet asumaan Jamestowniin) tervehtimänä. Myös utelias Pocahontas saapuu katsomaan diplomaatin saapumista. Pelastettuaan erään ennakkoluuloisen merimiehen hengen Pocahontas tapaa Rolfen, muttei pidä miehen määräilevästä luonteesta. Rolfe puolestaan ei ole sen paremmin mieltynyt Pocahontasin omapäisyyteen.


title: Pocahontas II – matka uuteen maailmaan

text: Myöhemmin Rolfe kuulee kahden naisen juttelevan Pocahontasista ja siitä, ettei tämä ikinä antaisi siirtolaisten ja alkuasukkaiden joutua keskenään sotaan. Sen seurauksena Rolfe luulee ”Pocahontasin” olevan Powhatanin heimon päällikön nimi. Sinä iltana Rolfe keskeyttää heimon tanssirituaalin ja ojentaa hevosensa lahjaksi ”Suurelle Pocahontasille”. Kun Pocahontas astuu eteen, Rolfe saa huomata olevansa kiusallisessa tilanteessa: itsepäinen päällikkö kieltäytyy lähtemästä Englantiin, mutta jollei neuvotteluja synny, syttyy vääjäämättä sota. Pocahontas suostuu lähtemään Rolfen kanssa Englantiin Rolfen ja muiden epäilyksistä huolimatta. Myöhemmin sinä iltana Kaarnamuori (Rauha Rentola) neuvoo Pocahontasia kuuntelemaan ”sisäistä henkeään”. Seuraavana päivänä Pocahontas lähtee laivalla kohti Englantia mukanaan Meeko, Flit, Percy sekä päällikön määräämä henkivartija nimeltä Uttamatomakkin. Laivalla kapteeni lähestulkoon pidättää Pocahontasin salamatkustajana, mutta Rolfe pelastaa tytön. Rolfe ja Pocahontas alkavat vähitellen luottaa toisiinsa.


title: Pocahontas II – matka uuteen maailmaan

text: Saavuttuaan Englantiin Pocahontas hämmästelee näkemäänsä ”Uutta maailmaa”. Valitettavasti Ratcliffe ei ole lainkaan harmissaan kuullessaan Pocahontasin tulosta; kun päällikön sijaan neuvottelijana onkin ”alhainen nainen”, hänen katalat suunnitelmansa voivat paremmin kuin hyvin. Ratcliffe ojentaa Rolfelle kuningas Jamesin allekirjoittaman julistuksen, jonka mukaan armada lähtee kohti Uutta maailmaa, ellei kuningas ole tyytyväinen powhatanien heimon suurlähettilääseen. Rolfe ja Pocahontas asettuvat Rolfen Lontoon ulkopuolella sijaitsevaan kartanoon ja saavat rouva Jenkinsiltä (Sinikka Sokka) lämpimän vastaanoton sekä teetä, joka on taloudenhoitajan ratkaisu kaikkiin ongelmiin. Rolfe käy tapaamassa kuningasta, joka kutsuu Ratcliffen yllytyksestä Pocahontasin ja Rolfen metsästystanssiaisiin. Jos Pocahontas onnistuu tekemään kuninkaaseen vaikutuksen ”sivistyksellään”, armada pysyy satamassa. Rolfe ei ole asiasta lainkaan mielissään.


title: Pocahontas II – matka uuteen maailmaan

text: Rolfen epäilyksistä huolimatta Pocahontas uskoo vankkumattomasti tekevänsä hyvän vaikutuksen kuningas Jamesiin. Hän sonnustautuu vannehameeseen, korkeisiin korkohin sekä keltaiseen tanssipukuun ja puuteroi kasvonsa valkeiksi. Sen lisäksi Rolfe opettaa häntä tanssimaan ja hallitsemaan paikallisen etiketin. Rolfe lahjoittaa Pocahontasille myös kaulakorun, jonka tämä vaihtaa äitinsä vanhan korun tilalle. Tanssiaisissa Pocahontas imartelee kuningasta tämän suureksi mielihyväksi ja miellyttää myös kuningatarta. Kun Ratcliffen varta vasten järjestämät karhunkiusajaiset alkavat, Pocahontas ei kuitenkaan kestä katsella olentoparan kidutusta, vaan syyttää kuningasta ja nauravia aristokraatteja barbaareiksi. James puolestaan syyttää Pocahontasta villiksi tämän puolustaessa karhua. Ratcliffen yllytyksestä hän määrää vihaisena Pocahontasin ja Uttamatomakkinin vangittaviksi voidakseen teloittaa heidät myöhemmin. Epätoivoinen Rolfe tapaa huputetun muukalaisen, joka auttaa häntä vapauttamaan Pocahontasin ja Uttamattomakinin vankilasta. Huputettu mies paljastuu ennen pitkää John Smithiksi. Myöhemmin eräässä metsämökissä John paljastaa rakastavansa yhä Pocahontasia. Hän yrittää taivutella Pocahontasin menemään piiloon sen sijaan, että tämä yrittäisi pysäyttää armadan. Rolfe puolestaan tahtoo Pocahontasin kuuntelevan sydäntään. Smith käsittää, että Rolfe on rakastunut Pocahontasiin.


title: Pocahontas II – matka uuteen maailmaan

text: Pocahontas muistaa jo naimisiin menneen ystävänsä Nakoman (Mari Vainio) sanat. Valmiina vaarantamaan henkensä kansansa vuoksi Pocahontas pesee puuterin kasvoiltaan ja palaa takaisin kuninkaan eteen. Hän onnistuu vakuuttamaan kuningattaren hyvästä tahdostaan. Kun John Smith vielä saapuu paikalle, kuningas käsittää viimein Ratcliffen valehdelleen hänelle Smithin kuolemasta ja Virginian olemattomasta kullasta. Pocahontas, Uttamatomakkin, Smith ja Rolfe lähtevät pysäyttämään armadaa. He onnistuvat pudottamaan lähestulkoon kaikki merimiehet laidan yli mereen ja saamaan laivat törmäämään toisiinsa. Smith haastaa Ratcliffen miekkataisteluun. Ratcliffe vetää esiin pistoolin, mutta Rolfe ja Pocahontas pysäyttävät hänet. Lopulta Ratcliffe putoaa mereen. Kun hän onnistuu viimein ryömimään rannalle, hän kohtaa kuninkaan, joka määrää hänet pidätettäväksi.


title: Pocahontas II – matka uuteen maailmaan

text:
Pocahontas kertoo Rolfelle aikovansa lähteä takaisin kotiin (Uttamatomakkin päättää jäädä Englantiin). Kummallakin on selkeästi tunteita toista kohtaan, mutta he eivät pysty myöntämään sitä toisilleen. Smith saapuu paikalle ja keskeyttää heidät kertoen, että hän haluaa matkustella ympäri maailmaa palkkioksi saamallaan laivalla Pocahontas rinnallaan. Rolfe jättää Smithin ja Pocahontasin murheissaan kahden. Pocahontas kertoo Smithille hellästi, etteivät he enää kuulu yhteen vaan joutuvat nyt seuraamaan omia polkujaan. Smith toivottaa Pocahontasille kaikkea hyvää, suutelee tämän kättä viimeisen kerran ja lähtee. Rolfe on valitettavasti ehtinyt kuitenkin jo lähteä omille teilleen. Myöhemmin Pocahontasin seisoessa laivan kannella valmiina lähtöön Rolfe saapuu paikalle. Pocahontas juoksee miehen syliin. Hän muistuttaa Rolfeä tämän velvollisuuksista kuninkaalle, mutta Rolfe sanoo, että hänen ainoa velvollisuutensa on seurata omaa sydäntään. Pocahontas ja Rolfe suutelevat laivan purjehtiessa kohti auringonlaskua.
Muissa suomenkielisissä rooleissa: Petteri Halmela, Paavo Kerosuo, Pekka Lehtosaari, Antti Pääkkönen, Seppo Pääkkönen, Annimaria Rinne, Tarmo Ruubel, Esa Saario ja Petteri Summanen


title: Pocahontas II – matka uuteen maailmaan

text: Suomenkielisen version ohjaaja: Pekka Lehtosaari


title: Dragon Ball GT: A Hero's Legacy

text: Dragon Ball GT: A Hero's Legacy (suom. "Sankarin perintö") on viimeinen Dragon Ball -elokuva. Elokuvassa seikkailevat Son Goku Jr. ja Pan ystävineen.


title: Dragon Ball GT: A Hero's Legacy

text: Panista on tullut vanha ja heikko ja hän on kuolemassa. Goku Jr. lähtee etsimään oikean Gokun ensimmäistä kotia Maassa ja aikoo toivoa neljän tähden lohikäärmekuulalla Panin terveemmäksi. Guglo on päävihollinen. Elokuvan alussa Goku Jr. on pelkuri, mutta elokuvan lopussa hänestä tulee urhea soturi, niin kuin esi-isästään Son Gokusta.


title: Johannes Schefferus

text: Johannes Schefferus (2. helmikuuta 1621 Strasbourg – 26. maaliskuuta 1679 Uppsala) oli alkujaan elsassilainen tiedemies, sittemmin Uppsalan yliopiston professori, kirjastonhoitaja ja Ruotsin valtakunnan antikviteettikollegion asessori. Hän oli yksi niistä tunnetuista eurooppalaisista tiedemiehistä, jotka kuningatar Kristiina kutsui Ruotsiin kohottamaan valtakunnan sivistyksen tasoa.


title: Johannes Schefferus

text: Schefferus syntyi strasbourgilaiseen kauppias- ja patriisiperheeseen. Hänen isänsä oli kauppias Johann Scheffer ja äitinsä Elisabeth Kraschel. Vuonna 1648 hän avioitui Ruotsissa tunnetun tiedemiehen Johannes Locceniuksen ja hänen puolisonsa Ulrica Tammin tyttären Regina Loccenian kanssa. Parin lapsista Peter von Scheffer (1657–1731) oli myöhemmin Svean hovioikeuden presidentti, maaherran ja vapaaherra; Ivar Scheffer (1665–1713), vuorikollegion sihteeri.


title: Johannes Schefferus

text: Koulunsa Schefferus kävi kotikaupungissaan Strasbourgissa ja siellä hän myös jatkoi opintojaan yliopistossa vuosina 1637–1644. Tämän ohessa hän täydensi opintojaan opiskelleen Leidenin yliopistossa Alankomaissa vuonna 1639 ja Sveitsissä vuonna 1643. Strasbourgissa hänen yliopistoprofessoreinaan toimivat muun muassa Johannes Freinsheimius ja Johannes Boeclerus, jotka kuningatar Kristiina myöhemmin kutsui Ruotsiin. Kun hän palasi takaisin Strasbourgiin vuonna 1643, hän julkaisi ensimmäisen teoksensa, "De varietate navium". Tämä antiikin sotalaivoja koskeva tutkimus teki hänestä tunnetun filologin eurooppalaiseen tiedeyhteisöön.


title: Johannes Schefferus

text: Kun Freinsheimius oli päättänyt luopua virastaan Uppsalan yliopiston skytteaanisena professorina ("professor skytteanus"), niin tehtävää tarjottiin ensiksi toiselle Scheffereuksen entiselle opettajalle Johannes Boeclerukselle, mutta tämä ei ottanut tehtävää vastaan. Tämän suosituksesta Schefferus nimitettiin vuonna 1648. Professuuri oli saanut nimen "skytteanus" perustajansa Johan Bengtsson Skytten mukaan. Sen tavoitteena oli antaa aatelisnuorukaisille opetusta retoriikassa ja valtio-opissa ja valmistaa heitä siten valtion palvelukseen.


title: Chororapithecus abyssinicus

text: Chororapithecus abyssinicus on joidenkin tutkijoiden mukaan mahdollisesti vanhin tunnettu gorillojen kehityslinjaan kuuluva laji, joka eli noin kymmenen miljoonaa vuotta sitten myöhäisellä mioseenikaudella.


title: Chororapithecus abyssinicus

text: Laji tunnetaan vain yhdeksästä hammasfossiilista, jotka löydettiin 2007 Afarin syvängöstä itäisestä Etiopiasta. Löydetyt hampaat ovat lähes samanlaiset kuin nykyajan gorilloiden hampaat. Mikäli "Chororapithecus abyssinicus" todella oli nykyisten gorillojen edeltäjä eikä esimerkiksi jokin erillinen sukuhaara, joka itsenäisesti kehittyi samaan suuntaan kuin gorillat, osoittaa löytö simpanssin ja ihmisen sukuhaaran eronneen gorilloista paljon luultua aikaisemmin, vähintään 10,5 miljoonaa vuotta sitten. Yleisesti on arvioitu, että gorillat erkanivat ihmisiin ja simpansseihin johtaneesta sukuhaarasta vasta noin 8 miljoonaa vuotta sitten ja ihmisten sukuhaara simpansseista noin 5–6 miljoonaa vuotta sitten. Lajin löysi japanilais-etiopilainen tutkijaryhmä.


title: Violeta Parra

text: Violeta del Carmen Parra Sandoval (4. lokakuuta 1917 – 5. helmikuuta 1967) oli chileläinen laulaja-lauluntekijä, sekä edelleen eräs Latinalaisen Amerikan kansainvälisesti arvostetuimmista kommunistisista artisteista. Parra keräsi talteen chileläistä kansanmusiikkia ja loi pohjan Chilessä ennen vuoden 1973 sotilasvallankaappausta vaikuttaneelle laululiikkeelle, jota kutsutaan alkukielellä nimellä "Nueva Canción Chilena".


title: Violeta Parra

text: Yhteiskunnallisesti aktiivisen ja taiteellisesti tuotteliaan Violeta Parran tunnetuin laulu on Gracias a la vida ("Elämälle kiitos", 1966), jonka ovat sittemmin tulkinneet muiden muassa Mercedes Sosa ja Joan Baez. Masennusjaksoista kärsinyt Parra päätyi itsemurhaan 49-vuotiaana. Hänen lähisukuunsa kuuluu monia maineikkaita kulttuuripersoonia, kuten veli, runoilija Nicanor Parra. Violeta Parran työtä Chilen kansanmusiikin ja laululiikkeen parissa jatkoivat hänen poikansa Ángel Parra ja tyttärensä Isabel Parra.


title: Violeta Parra

text: Parran lauluista on tehty myös suomenkielisiä levytyksiä. Vuonna 1979 Arja Saijonmaa levytti yhdessä chileläisen Inti-Illimanin kanssa albumillisen Parran tuotantoa nimellä "Miten voi kyllin kiittää". Kappaleiden suomennoksista vastasi runoilija Pentti Saaritsa. Yksittäisistä Parran tuotannon suomalaisversioista tunnetuin lienee Liisa Tavin levyttämä "Elämälle kiitos".


title: Violeta Parra

text: Violeta Parra kasvoi monilapsisessa perheessä, jonka isä toimi musiikinopettajana. Tarkasta syntymäpaikasta käydään kädenvääntöä keskisessä Chilessä sijaitsevan San Carlosin ja läheisen San Fabián de Alicon välillä. Parran sisarussarjan lapsuus kului osin maaseudulla, osin pääkaupunki Santiagossa. Kaikki harrastivat monipuolisesti musiikkia, kirjoittamista, kansanperinnettä ja taiteita.


title: Violeta Parra

text: Violeta aloitti kitaran soittamisen 9-vuotiaana, ja vain kolme vuotta myöhemmin hän sävelsi ensimmäiset kappaleensa. Isän kuoleman jälkeen 1931 tuleva muusikko asettui pysyvästi pääkaupunkiin, jossa veli Nicanor tuolloin opiskeli. Laulaminen vei pian voiton koulunkäynnistä, esiintymistilaisuuksia alkoi tarjoutua ja Hilda-sisaren kanssa muodostettu duo "Las hermanas Parra" syntyi.


title: Violeta Parra

text: Luis Cerecedan kanssa 1930-luvun lopulla solmitun avioliiton myötä heräsi myös paljon myöhempään uraan ja tuotantoon vaikuttanut poliittinen kiinnostus. Liitto päättyi lopulta eroon, samoihin aikoihin käynnistyivät sisarduon ensimmäiset, suosittuja chileläisiä kansanlauluja sisältäneet levytykset.


title: Violeta Parra

text: Vahva side paikalliseen musiikkiperinteeseen sai kansainvälisen arvostuksen kasvaessa rinnalleen matkustamisen. Erityisen merkittäväksi muodostui oleskelu Pariisissa. Seurannut jakso lauluntekijän elämässä oli levoton, mutta tuottelias. Mukaan mahtui mm. muutto Buenos Airesiin ja La Pampan maakuntaan lukeutuvaan pikkukaupunki General Picoon, vierailu Helsingissä 1962 järjestyillä Maailman nuorison ja opiskelijoiden festivaaleilla sekä uusi rakkaus sveitsiläiseen antropologiin Gilbert Favreen.


title: Violeta Parra

text: Kappaleista ikonisin, "Gracias a la vida", kirjaimellisesti "kiitos elämälle" julkaistiin osana kokoelmaa "Las últimas composiciones" (1966). Se jäi myös Violeta Parran viimeiseksi albumiksi ennen helmikuussa 1967 tapahtunutta poismenoa.


title: Violeta Parra

text: Musiikillisen tuotannon ohella Violeta Parra kokeili siipiään maalauksessa ja kuvanveistossa, osallistuen lukuisiin näyttelyihin.


title: Kauko Röyhkä & Narttu

text: Kauko Röyhkä & Narttu on suomalaismuusikko Kauko Röyhkän yhtye, joka oli toiminnassa vuodesta 1980 vuoden 1990 ensimmäiseen päivään. Aktiivisen kauden aikana yhtye ehti julkaista kymmenen albumia, kaksi minialbumia ja kaksi kokoelmaa. Kesällä 2012 yhtye palasi ensin keikoille kesäfestareille ja teki syksyllä klubikiertueen, joilla äänitettiin live-levy Pois valoista. Levyn julkaisun yhteydessä yhtye teki toisen klubikiertueen syksyllä 2013. Yhtye oli soittanut joitain paluukeikkoja jo vuonna 1998 Riku Mattila kitaristinaan.


title: Kauko Röyhkä & Narttu

text: Kauko Röyhkä - tuolloin vielä Jukka-Pekka "Välde" Välimaa - perusti Untillo -nimisen yhtyeen Oulun Merikosken lukion luokkakavereidensa Seppo Saarelan, Pupu Lihaviston, Reijo Virtanen ja Ilkka Larun kanssa vuonna 1977. Yhtye oli asenteellisesti punkkia, vaikka sen jäsenten musiikilliset esikuvat olivatkin amerikkalaista undergroundia ja garagea. kuten Captain Beefheart, Iggy Pop, Pere Ubu ja Lou Reed. Bändin tavoitteena ei ollut teknisesti hyvä soittotaito - esimerkiksi Virtanen ei omannut soittotaitoja mutta oli mukana yhtyeessä "meluamassa" - vaan oman musiikin tekeminen ja omaperäisyys. Metelöinnin ja kaaoksen puristuksesta alkoi kuitenkin muotoutua kappaleita ("Dora", "Ihmisen paras ystävä"), jotka myöhemmin julkaistiin Röyhkän debyytti-LP:llä Steppaillen.


title: Kauko Röyhkä & Narttu

text: Vuonna 1978 kokoonpano muuttui. Lihavisto jäi ensimmäisenä pois ja hänen jälkeensä myös Laru ja Virtanen. Röyhkä ja Saarela perustivat uuden yhtyeen, jonka nimeksi tuli Narttu. Rumpaliksi löytyi Jukka Savilaakso ja vuoden 1979 keväällä toiseksi kitaristiksi Juha Pousi. Bändi alkoi keikkailla tiiviisti Oulun ympäristössä vaihtelevalla menestyksellä.


title: Kauko Röyhkä & Narttu

text: Kokoonpano kuitenkin hajosi Röyhkän lähdettyä Turkuun opiskelemaan syksyllä 1979. Siellä hän perusti uuden Nartun. Ensimmäiseen kokoonpanoon kuuluivat Röyhkän lisäksi Juha Laukkanen, Ilmari Ilmanen, Suopo Kauppinen ja Harri Siivonen. Seuraavaan kevääseen mennessä Narttu ehti treenata, keikkailla ja uusiutua täysin Röyhkää lukuun ottamatta kokoonpanoltaan.Röyhkä tapasi Turussa kevättalvella 1980 isänsä luona lääketieteellisen pääsykokeisiin lukevan oululaisen,ex-Ramblers kitaristi Riku Mattilan. Koska Mattila piti kovasti Röyhkän säveltämistä ja sanoittamista kappaleista asiat etenivät nopeasti. Röyhkä lopetti opiskelut Turun yliopistossa, jätti Nartun ja muutti takaisin Ouluun. Mattila pyysi kokoonpanon rumpaliksi Ramblersin Heikki Tikan. Esikoislevynsä Steppaillen Narttu levytti vapun tienoilla 1980 Mika Sundqvistin studiossa. Levy julkaistiin kuitenkin Kauko Röyhkän nimellä eikä Mattilaa ja Tikkaa mainittu levyn krediiteissä.


title: Kauko Röyhkä & Narttu

text:
Levyn ilmestymisen jälkeen Röyhkä lopetti basson soittamisen ja keskittyi pelkästään laulamiseen. Kesällä 1980 kokoonpano esiintyi muun muassa Kuusrockissa nimellä Kauko Röyhkä Combo. Röyhkän, Mattilan ja Tikan lisäksi kokoonpanossa soitti Harri Sarkkinen ja lisävahvistuksena Ramblers-kitaristi Jarmo Heikkinen sekä Lare Heikkinen.
Loppuvuonna 1980 turkulainen Narttu oli lopettanut toimintansa, joten kokoonpano vaihtoi nimekseen Kauko Röyhkä & Narttu. Kaj Backman korvasi Sarkkisen bassossa. Lare Heikkinen ei jatkanut kokoonpanossa. Uudistunut viisikko esiintyi muun muassa Ylen Härmärock ohjelmassa ja äänitti Helmikuussa 1981 uuden LP:n Uusia tansseja.


title: Nicanor Parra

text: Nicanor Parra (5. syyskuuta 1914 San Fabián de Alico – 23. tammikuuta 2018 Santiago de Chile) oli chileläinen runoilija.


title: Nicanor Parra

text: Parran ensimmäinen kokoelma "Poemas y Antipoemas" (1954) on latinalaisamerikkalaisen kirjallisuuden klassikkoja. Se on myös 1900-luvun tunnetuimpia espanjankielisiä runoteoksia, ja sen tekijä oli useasti ehdolla Nobel-palkinnon saajaksi. Parra sai vuonna 2011 espanjankielisen maailman arvostetuimman Premio Cervantes -kirjallisuuspalkinnon.


title: Nicanor Parra

text: Parra pyrki tuotannossaan ulos runouden perinteisistä kaavoista ja nimitti itseään "antipoetaksi". Hänen sisarensa Violeta Parra (k. 1967) on lauluntekijänä maailmankuulu.


title: Nicanor Parra

text: Parra valmistui vuonna 1938 Chilen yliopistosta matematiikan- ja fysiikanopettajaksi. Hän jatkoi vuonna 1943 fysiikanopintojaan Brown Universityssä Yhdysvalloissa ja toimi sittemmin kotimaassaan teoreettisen fysiikan professorina.


title: Death Unlimited

text: Death Unlimited on metalliyhtye Northerin vuonna 2004 julkaistu kolmas albumi.


title: Death Unlimited

text: Albumi nousi parhaimmillaan Suomen virallisen listan sijalle 17.


title: M/S Tuizidi

text: M/S Tuizidi () on vuonna 1968 nimellä "M/S Ofelia" valmistunut autolautta. Sen rakensi Krögerwerft GmbH Saksan Rendsburgista. Kuollutta painoa aluksella on 700 tonnia. Sen sisarlaiva M/S Hamlet (nykyisin M/S Benito Buono) valmistui samana vuonna. Alus tilattiin HH-Linjenin käyttöön välille Helsingborg–Helsingør. Alus valmistui marraskuussa telakalta, mutta sen tilanneen yhtiön johtajan kuollessa yllättäen se myytiin Svenska Rederi Ab:lle. Vuoden 1969 alusta lähtien "M/S Ofelia" liikennöi Juutinraumassa aluksi välillä Malmö–Kööpenhamina, sitten Limhamn (Malmö)–Dragør (Kööpenhamina). Alus myytiin ensin vuonna 1977 AB Sundfartille, sitten 1981 Scandinavian Ferry Linesille. Muutostöitä sille suoritettiin vuonna 1986 Landskronan telakalla ja 1991 alus siirtyi SweFerrylle. Jouluaattona 1996 se liikennöi viimeistä päivää Juutinraumassa, jonka jälkeen se seuraavana kesänä aloitti liikenteen Saarenmaalla Virossa. Vuonna 2012 se myytiin Roris Maritime Co -varustamolle Saint Kitts ja Nevisiin. Nykyään alus liikennöi Afrikan lounaisrannikolla.


title: Tony Leon

text: Anthony James Leon (15. joulukuuta 1956–) on eteläafrikkalainen poliitikko ja Demokraattinen allianssi -puolueen entinen puheenjohtaja.


title: Tony Leon

text: Leonin ensimmäinen työpaikka oli Progressive partyn organisoijana kahdeksantoistavuotiaana. Valmistuttuaan lakimieheksi Witwatersrandin yliopistosta hänestä tuli luennoitsija oikeustieteen laitokselle vuonna 1986. Samana vuonna hänet valittiin Johannesburgin kaupunginvaltuustoon. Vuonna 1989 hänet valittiin Etelä-Afrikan parlamenttiin. Vuosina 1990–1994 Leon toimi Demokraattisen puolueen kansalaisoikeuskomissiossa ja toimi neuvonantajana CODESA:ssa. Vuonna 1994 hänet valittiin Demokraattisen puolueen johtoon ja puolueen yhdistyessä Uuden kansallispuolueen kanssa Demokraattiseksi allianssiksi hän nousi myös uuden puolueen puheenjohtajaksi ja maan keskeisimmäksi oppositiojohtajaksi.


title: Tony Leon

text: Leon ilmoitti marraskuussa 2006 astuvansa sivuun puheenjohtajan tehtävistä toukokuun 2007 puoluekokouksessa, mutta jatkavansa parlamentissa vuoden 2009 vaaleihin asti.


title: Eric Szmanda

text: Eric Kyle Szmanda (s. 24. heinäkuuta, 1975 Milwaukee, Wisconsin) on yhdysvaltalainen näyttelijä, joka tunnetaan parhaiten roolistaan CSI:n labrateknikkona Greg Sandersina.


title: Eric Szmanda

text: Szmanda vietti lapsuutensa pienessä Mukwonagon kaupungissa. Hänellä on kaksi veljeä, Rob ja Brett. Eric valmistui lukiosta vuonna 1993. Ericin isosetä, Ray Szmanda, on paikallinen radiopersoona Wisconsinissa.


title: Mob 47

text: Mob 47 on ruotsalainen vuonna 1982 perustettu hardcore punk -yhtye. Varhaisissa harjoituksissa yhtyeen nimi oli vielä Censur, mutta Mob 47 -nimike vakiintui vuonna 1983. Suurimmat vaikutteet yhtye sai aikalaisistaan hardcorevaikuttajista kuten Discharge ja D.R.I.. Ruotsin ulkopuolella yhtye sai tunnustusta vasta esiinnyttyään vuonna 1985 Pusmort Recordsin "Cleanse the Bacteria" –kokoelmalla. Monen muun hardcore-yhtyeen tavoin Mob 47:kin kuivui kasaan 1980-luvun loppuun mennessä.


title: Mob 47

text: Vuonna 2006 yhtye aloitti yhdessä soittamisen uudestaan rikkoen 20 vuoden keikkatauon Tukholman Debaserissä 25. toukokuuta.


title: Voima Kustannus

text: Voima Kustannus Oy on vuonna 1999 perustettu suomalainen mediakustantamo. Voima Kustannuksen julkaisemia lehtiä ovat joulukuussa 1999 aloittanut "Voima" ja lokakuussa 2008 käynnistetty verkkolehti "fifi.voima.fi". Voima Kustannus alkoi vuonna 2007 julkaista "Le Monde diplomatiquen" suomenkielistä versiota, jota nykyään kustantaa Into Kustannus. Vuonna 2010 Voima alkoi julkaista ilmaista "NHL – Normihomolehteä".


title: Voima Kustannus

text: Voima Kustannus Oy:n toimitusjohtaja ja kustannuspäällikkö on Tuomas Rantanen. Lehdellä on yhdeksän työntekijää.


title: Voima Kustannus

text: Yhtiön osakkaita ovat Rosebud Books, Suomen Rauhanpuolustajat, Luonto-Liitto, Maan Ystävät, Heikki Hiilamo sekä Tuomas Rantanen.


title: Voima Kustannus

text: Voima Kustannus Oy saa vuosittain avustuksia opetus- ja kulttuuriministeriöltä. Vuonna 2013 avustukset olivat 35 000 € (Voima), 16 000 € (Fifi-verkkolehti) ja 10 000 € (Normihomolehti).


title: Voima Kustannus

text: Voiman rinnalle samat osakkaat perustivat vuonna 2007 Into Kustannus Oy:n, jonka toimitusjohtaja on Jaana Airaksinen. Into Kustannus kustantaa taskukirjamuotoisen suomenkielisen Diplon ohella vastaavassa formaatissa suomenkielistä Novaja Gazetan versiota sekä pamfletteja. Into Kustannus on julkaissut myös e-kirjoja ja pitää yllä kansainvälistä e-kirjakauppaa.


title: Ndebele-kuningaskunta

text: Ndebele-kuningaskunta oli kuningas Mzilikazin Limpopojoen pohjoispuolelle nykyisen Zimbabwen alueelle vuonna 1837 perustama kuningaskunta. Ndebelet onnistuivat helposti alistamaan alueella aikaisemmin asuneen šona-heimon. 1880-luvulla ndebelet eivät kuitenkaan onnistuneet puolustamaan kuningaskuntaansa etelästä hyökänneitä brittejä vastaan, vaan Mzilikazin pojan Lobengulan oli pakko myöntää Cecil Rhodesille kaivosoikeudet valtakuntansa alueella tuhatta kivääriä ja sadan punnan kuukausittaista vuokraa vastaan.


title: Ndebele-kuningaskunta

text: 1890-luvulla Rhodes ajautui vaikeuksiin alueidensa afrikkalaisten kanssa ja vaikka Lobengula pyrkikin säilyttämään rauhan, monet hänen heimonsa jäsenet halusivat ajaa maahantunkeutujat pois. Aluetta hallinnoinut Rhodesin edustaja Leander Jameson käytti tilannetta tekosyynä aloittaakseen vuonna 1893 sodan Lobengulaa vastaan. Jamesonilla oli käytössään viisi maxim-konekivääriä ja hän tunkeutui helposti Lobengulan pääkaupunkiin Bulawayoon. Lobengula joutui pakenemaan ja Ndebele-kuningaskunta tuhoutui.


title: Ndebele

text: Ndebele tarkoittaa seuraavia:


title: Kai-Pekka Kangasmäki

text: Kai-Pekka Olavi ”Kaikka” Kangasmäki (s. 9. heinäkuuta 1985 Lappeenranta) on suomalainen metallimuusikko, joka tunnetaan erityisesti metalliyhtye Stam1nan basistina ja taustalaulajana. Hän toimi sessiomuusikkona yhtyeen debyyttialbumin julkaisua seuranneilla kiertueilla ennen kuin hänet nimitettiin vakituiseksi jäseneksi Rieskaa tauluun -kiertueen päätöskonsertissa Tavastialla syksyllä 2005. Kai-Pekka oli myös lyhyen aikaa Stam1nan keikkakuskina jo ennen ensimmäisen albumin ilmestymistä. Ensimmäinen Stam1nan albumi, jolla Kangasmäki esiintyy, on vuonna 2006 ilmestynyt "Uudet kymmenen käskyä".


title: Kai-Pekka Kangasmäki

text: Lisäksi Kangasmäki on soittanut kitaraa yhtyeissä Disease of the Nation ja Devilhorn. Hän on valmistunut Kymenlaakson ammattikorkeakoulun viestinnän osastolta medianomiksi. Kangasmäen voi nähdä esiintyvän hänen bändikaverinsa Antti Hyyrysen ohjaamassa Kotiteollisuuden videossa Iankaikkinen.


title: Kai-Pekka Kangasmäki

text: Kangasmäki soittaa Mesa/Boogie Big Block 750- vahvistimella, ja Mesa Boogie 8x10 Powerhouse Bass Cabinet ja Mesa Boogie Powerhouse 1000 Bass Cabinet- vahvistinkaapeilla. Kangasmäellä on käytössään kolme bassoa, ESP Lettu, ESP "Teppo Velin" Custom Shop, ja ESP-LTD B-254.


title: Jan-Christian Söderholm

text: Jan-Christian ”J-C” Söderholm (s. 7. joulukuuta 1976 Tukholma) on Helsingissä asuva suomalainen freelance-näyttelijä. Tunnetuimmat elokuvat joissa hän on näytellyt ovat Åke Lindmanin elokuvat "Etulinjan edessä" (2004) ja "Tali-Ihantala 1944" (2007). Vuonna 1994 Söderholm aloitti työnsä avustajana Vaasan kaupunginteatterissa ja 1999 opiskelut Teatterikorkeakoulussa ruotsinkielisellä näyttelijäntyönlaitoksella (Svenska institutionen för skådespelarkonst) josta hän valmistui teatteritaiteen maisteriksi vuonna 2003. Hänen äidinkielensä on suomi.


title: Enoch Sontonga

text: Enoch Mankayi Sontonga (1873 Uitenhage, Kapmaa – 18. huhtikuuta 1905) oli eteläafrikkalainen opettaja, maallikkosaarnaaja ja lauluntekijä, joka sävelsi nykyisen Etelä-Afrikan kansallislaulun osana olevan virren ”Nkosi Sikelel' iAfrika” ().


title: Enoch Sontonga

text: Sontonga kuului xhosa-heimon Mpinga-klaaniin. Arvellaan, että hän sai opettajakoulutuksen Lovedale-instituutissa ja että hänet lähetettiin myöhemmin metodistien lähetyskouluun Nancefieldiin Johannesburgin lähelle. Hän oli naimisissa Diana Mgqibisan kanssa, joka oli Etelä-Afrikan metodistikirkon merkittävän pastorin tytär.


title: Enoch Sontonga

text: Sontonga kirjoitti ”Nkosi Sikelel' iAfrikan” ensimmäisen säkeistön sanat vuonna 1897 ja myöhemmin samana vuonna sävelsi siihen melodian koulunsa kuoroa varten. Laulu esitettiin ensi kerran julkisesti metodistipappi Bowenin papiksivihkimisessä. 8. tammikuuta 1912 laulu esitettiin ANC:n edeltäjän, "South African Native National Congressin", perustavan kokouksen päätösrukouksena.


title: Enoch Sontonga

text: Sontonga kuoli vain 32-vuotiaana 18. huhtikuuta 1905 ja hänen hautansa paikka unohtui. Vuonna 1994 Etelä-Afrikan kansallisten muistomerkkien lautakunta sai tietää, että hänet olisi mahdollisesti haudattu Johannesburgin Braamfonteinin hautausmaalle ja halusi paikantaa sen julistaakseen paikan kansalliseksi monumentiksi. Vaikeuksien jälkeen hauta saatiin paikannettua, ja 24. syyskuuta 1996 presidentti Mandela vihki paikalle pystytetyn muistomerkin ja Sontongalle myönnettiin "Order of Meritorious Service" -kunniamerkki.


title: Sekobarbitaali

text: Sekobarbitaali ("5-allyyli-5-(1-metyylibutyyli)-barbituurihappo") on barbituraatteihin kuuluva lääkeaine, jota käytetään mm. anestesia-, epilepsia- ja unilääkkeenä ja rauhoittavana lääkkeenä. Lääkettä myydään Eli Lilly and Company -yhtiön valmistamana nimillä "Seconal" ja "Tuinal", joka sisältää myös amobarbitaalia. Käytöstä poistuneessa "Vesparax"-nimisessä yhdistelmälääkkeessä oli 150mg sekobarbitaalia, 50mg brallobarbitaalia ja 50mg hydroksitsiiniä.


title: Sekobarbitaali

text: Sekobarbitaalia käytetään myös eläinlääketieteessä eutanasiassa.


title: Sekobarbitaali

text: Sekobarbitaalin kemiallinen kaava on CHNO, moolimassa 238.283 g/mol ja CAS-numero 76-73-3.